Олламурод Исақулов: “Ўзимизга хос, ўзимизга мос” йўлдан воз кечиш керак! – mulkdor.com\nОлламурод Исақулов: “Ўзимизга хос, ўзимизга мос” йўлдан воз кечиш керак!\nFebruary 25 2018, 05:02 ЖамиятИнсон ҳуқуқлариИқтисодМақолаларЎзбекистон\nКейинги пайтларда Facebook ижтимоий тармоғи орқали жамиятимиздаги долзарб муаммоларга, рўй бераётган воқеа-ҳодисаларга доир фикр-мулоҳазалар, таклиф ва муносабатлар кам бўлса-да билдирила бошланди. Бу борада нафақадаги фахрий амалий иқтисодчи Олламурод Исақуловнинг очиқ-ойдин, холис ва рўйи-рост қарашларини алоҳида эътироф этсак арзийди. Шу боисдан ҳам Олламурод аканинг иқтисодий, сиёсий, маънавий ва маданий мавзуларга доир позицияси кўпчиликни қизиқтирмоқда. Қуйида Олламурод Исақулов билан иқтисодий мавзуга доир суҳбатимиз эълон қилинмоқда.\n— Олламурод ака, яқинда Ўзбекистон телевидениесининг “Таҳлилнома” ҳафталик кўрсатувида Жаҳон банкининг Ўзбекистон ЯИМга оид хулосаси кўтаринки руҳда талқин қилинганига нисбатан Facebook ижтимоий тармоғи орқали ўзингизнинг танқидий муносабатингизни билдирдингиз. Кўрсатувда тилга олинган рақамлар, яъни 2019 йилда Ўзбекистонда ЯИМ 6,3 фоизга, 2020 йилда эса 6,6 фоизга ўсишига оид прогнозлар Сизнингча, қувонарли кўрсаткич эмаслигини билдирдингиз. Ҳолбуки, Ўзбекистон Олий Мажлиси Сенатининг XIII ялпи мажлис йиғилишида Ўзбекистонда 2018 йилда ЯИМ ўсиш ҳажми 2017 йил билан солиштирилганда 5,9 фоизга ўсиши кўзда тутилаётгани қайд этилганди. Иқтисодчи сифатида бу ҳақида батафсилроқ маълумот берсангиз.\n— Ушбу саволни биринчилардан бўлиб кўндаланг қўйганингиз мени сергаклантириш билан бирга анча хурсанд ҳам қилди.\nСергакланганимга бу каби саволлар Ўзбек матбуотида кейинги 15 йил давомида бутунлай эсдан чикқани, қувонганимга эса ушбу масалага нисбатан муносабат билдириш имкони вужудга келгани сабаб бўлди. Шу ўринда Ялпи Ички Маҳсулот (ЯИМ) тушунчаси хусусида қисман тўхталиб ўтсак мақсадга мувофиқ бўлади. ЯИМ халқаро иқтисодиётда, дунё мамлакатларининг иқтисодий салоҳиятини белгиловчи асосий кўрсаткич ҳисобланади. Бу ҳар бир мамлакатда ҳар йиллик ишлаб чиқариш кўрсаткичининг йиллик якуний, ҳаётий реал иқтисодий натижаларини жон бошига тақсимлаш орқали ҳисоб-китоб қилинади ҳамда кўрсаткичнинг бундай тури ҳамма ҳисоблашлар учун мажбурий саналади.\nМамлакатимизнинг ЯИМ бўйича кўрсаткичи охирги йилларда 2340 $ ни ташкил қилмоқда.\nУшбу кўрсаткичга биноан биз 187 та давлат ичида 134-ўриндамиз, ён қўшнимиз Қозоғистондан қарийб 6 баробар қашшоқмиз. Афсуски, қашшоқлашиш жараёнлари ҳали ҳам давом этмоқда. Чунки тан олинган йиллик инфляция даражаси жорий йил учун 14 фоиз деб белгиланди. Бундай ҳолатларга эса, Ўзбекистон иқтисодиётига бозор иқтисодиёти қонуниятлари тўлиқ олиб кирилмаганлиги, инкор қилинганлиги асл сабаб, деб ўйлайман, “ўзимизга хос, ўзимизга мос” йўлимизнинг нотўғри иқтисодий натижаси, деб биламан. Назаримда, Ўзбекистон иқтисодиётидаги бундай сиёсий ва иқтисодий камчиликларни зудлик билан тугатиш учун Давлат миқёсида тегишли карорлар қабул қилиниши керак. Шунинг учун ҳам мен “Ўзбекистон” каналининг “Таҳлилнома” дастурида кўтаринки руҳда, хурсанд ҳолда эълон қилинган рақамларни ачиниш билан ёзишга мажбур бўлдим. Давлат раҳбари Шавкат Мирзиёев ўтган йилнинг 22 декабрь куни Парламентга қилган тарихий мурожаатномасида ЯИМнинг ҳақиқий ҳолатини афсуслар билан таъкидлаб ўтди. Аммо мана 2 ойдан кўп вақт ўтишига қарамай бу ҳақида бирон бир манба лом-мим демаяпти.\n— Ўзбекистоннинг 2018 йил учун тасдиқланган давлат бюджети ҳақидаги маълумотда 2018 йилда даромадлар 62 триллион 229 миллиард сўмни, харажатлар 62 триллион 170 миллиард сўмни, профицит эса 59 миллиард сўмни ташкил этиши башорат қилинган. Бу ҳақида нима дея оласиз?\n— Аслида 2018 йил учун қабул қилинган Давлат бюджети қонун ҳисобланади. Бу муҳокама қилиш учун эмас, балки бажариш учун жорий этилган.\nАммо, кейинги бир йилда мамлакатимиз сиёсий ҳаётида илиқлик кузатилаётгани боис ушбу мавзуга доир икки оғиз ўз фикримни билдирмоқчиман.\nАввало, кейинги 16 йил давомида Республика бюджетига доир параметрлар Ўзбекистонда кенг халқ оммасидан яшириниб келинганини, ушбу соҳада етарлича шаффофлик, ошкоралик, очиқлик бўлмаганини алоҳида таъкидлаш керак. Афсусланарли томони шундаки, шу кунгача бу жараён охиригача ёритилмаяпти. Ушбу мавзу ҳатто Президентимизнинг ўтган йилги Парламентга мурожаатида ҳам эътибордан четда қолмади. Аниқроғи, давлат раҳбари бюджет масаласига оид камчиликларни рўйи-рост тилга олиб, қаттиқ танқид қилди. Вазият шу даражагача етиб бордики, йиғилишда Президентимиз Молия вазири Ж.А. Қўчқоровга “молия вазирлигини зудлик билан “каламуш”лардан” тозалаш” топшириғини берди. Бунинг натижасида Молия вазирлигида ва вилоят бошқармаларида фаолият юритаётган 528 нафар мутахассис ходимлар бир ҳафта ичида ишдан озод этилди. Менимча бу ерда мутахассислар тўлиқ айбдор эмас. Энг катта хато собиқ молия вазири, тарихчи Р. Азимов, Н. Гуськова, А. Остражогская ва уларга ўхшаган бошқа кишилар томонидан содир этилган. Асосий гап ҳам айнан шулар ўрнатган методологияда деб ўйлайман.\nШахсан мен 8 млрд. $ атрофида дея эълон қилинган давлат бюджети кўрсаткичининг ҳаққонийлигига у қадар кучли ишонгим келмайди. Назаримда бу бюджет эски салбий тус олган методологиялар асосида ишлаб чиқилган ҳамда Парламентда номигагина қабул қилинган Молия вазирлигининг ҳужжати. Бу орқали давлатни тараққий топтиришга эришиш амримаҳол. Бизнинг Парламентимиз ўнлаб йиллардан бери Молия вазирлиги ҳужжатларни қандай тайёрлаб келса, шундайлигича қабул қилишга ўрганган. Бу омил юзасидан шахсан Президентнинг ўзи Парламентга мурожаати давомида эътироз билдирди.\nБугунги кунга келиб давлат ўз халқи учун, ҳар бир инсон учун бир йилга бир минг доллар атрофида маблағ йўналтириш бўйича қонун қабул қилиши керак. Агар шундай қилинмаса, кенг халқ оммаси, аҳолининг барча қатлами тасдиқланган бюджет қувватини, ундан кўриладиган манфаатни мутлақо сезмай қолаверади.\nҲозирги кунда Молия вазирлигида Бюджетни ҳисоблаш тамойиллари таҳлил қилинмокда ва жаҳон стандартлари бўйича ҳисоблашни жорий этишга доир ижобий натижали ишлар бошланганини кўриб турибмиз. Умид қиламиз, 2019 йил давлат бюджетининг параметрлари бутунлай ҳаққоний бўлади…\n— Халқимизнинг “аввал иқтисод — кейин сиёсат”, деган нақлини албатта, яхши биласиз.”Бирдамлик” Халқ демократик ҳаракатининг раҳбари Баҳодир Хон Туркистоннинг “Мамлакатда ўтказилмоқчи бўлган ҳар бир ислоҳотнинг асоси, ўзаги сиёсий ислоҳотга бориб тақалади. Сиёсий ислоҳотлар аввал бошдан тўлиқ ўтказилиб якунланмас экан, қолган ислоҳотларнинг биронтаси ҳам ҳеч қандай самара бермайди. Уларнинг барчаси ярим йўлда чала ҳолда қолиб кетаверади”, деган фикрига муносабатингиз қандай?\n— Бу савол ҳозир бутун Ўзбекистон аҳлини ўйлантираётган асосий саволлардан бири бўлса керак. Бундай дейишимга ўтган 25 йил давомида Ўзбекистон ўзининг иқтисодий ривожланиш йўлини топа олмаганини сабаб сифатида кўрсатсак бўлади. Ўзбекистон охирги 15 йил давомида ўзини-ўзи алдаб, иқтисодий жиҳатдан ривожланиш ўрнига нисбий қашшоқлашиш йўлини тутиб, бир жойда депсиниб қолди. Ҳозирги кунда бундай турғунликдан чиқиш йўлини топиш Президентимиз учун бош масала бўлиб турибди.\nМен бир амалиётчи-иқтисодчи сифатида бу йўлдан чиқишга оид ўзимнинг қуйидаги таклифларимни ўртага ташламоқчиман. Сабаби мен ватанимнинг, миллатимнинг бугуни ва келажагига бефарқ инсон эмасман.\nОрадан 25 йил ўтиб, биринчи марта юксак минбарда Ўзбекистон иқтисоди ниҳоятда начор аҳволда эканлиги тан олинди. Бу эса, бутун миллатни жунбушга келтирди. Бундай иқтисодий ботқоқликдан чиқиш учун Президент атрофида жипслашиб, қуйидаги ишларни, энг аввало, сиёсий қарорлар қабул қилиб, амалга оширишдан бошлашимиз шарт.\nБундай сиёсий қарор нималардан иборат бўлиши керак?\nСССРдан қолган социалистик ишлаб чиқариш муносабатлари асосида Ўзбекистон ишлаб чиқаришига тадбиқ қилинган “Ўзимизга хос, ўзимизга мос” йўлдан воз кечиш керак.\nБозор иқтисодиёти тамойилларини дастлаб иқтисодий ишлаб чиқариш муносабатларига ва кейинчалик барча ижтимоий соҳаларга босқичма-босқич, узоғи билан 2 йилда жорий қилиш лозим.\nБугун Ўзбекистон ўз тараққиёт йўлини ривожланаётган давлатлар билан бир қаторда тасаввур қилиши керак ва бунинг учун бутун миллий бойлигимизни капиталлаштиришга эришиш даркор.\nЎзбекистонда бошланган эркин бизнес қилиш муҳитини давом эттириб, маҳалладан бошлаб Олий бошқарув тизимигача амалий инвестиция мактабини яратиш зарур.\nЎзбекистонда ҳақиқий фаол тадбиркорлар синфини вужудга келтириш мақсадида уларни ишига қараб табиий танлаш ҳамда амалиётда давлат, банк кўмагини кўрсатиш зарур.\nИжтимоий соҳада, энг аввало, ОАВ соҳасини эркинлаштириш, давлат, суд, ҳуқуқ, куч ишлатар тизимлар фаолиятини шаффофлаштириш ва улар устидан жамоатчилик назоратини ўрнатиш мақсадга мувофиқ.\nҚабул қилинаётган қонунларни, уларнинг лойиҳаларини, аввало, халқ муҳокамасидан ўтказиш тартибини жорий қилиш лозим.\nДавлат раҳбари Праламентга мурожаати давомида республика иқтисодини ривожлантиришнинг кўпгина қирраларини кўрсатиб бера олди. Бу борада мен каби бошқа иқтисодчиларнинг ҳам ижобий таклифлари инобатга олинса Ўзбекистон яқин 5-10 йил ичида ўзининг иқтисодий кўрсаткичларини тўғрилаб олади, деган умиддаман.\n— Чет элларда муҳожиротда яшаётган юртдошларимизнинг Ўзбекистонга қайтишини қандай баҳолайсиз?\n— Муҳожирият мавзуси аслида дунё яралгандан бери бор мавзу. Бунга Ер сайёраси аҳлининг турмуш тарзини бир-бирига яқинлаштириб турадиган ижобий маънодаги асосий табиий жараён, деб қаралади. Ўзбекистон Ҳукумати бу жараённи 25 йил давомида салбий ҳодиса, деб тан олишмади. Ҳатто бизнинг муҳожирларимиз айрим йиллари бир йилда ўз оилаларига 4.7 млрд. $ жўнатишга муваффақ бўлдилар. Бу давлатнинг пахта толасини четга 1 млрд. 460 млн. долларга сотишга қараганда анча катта кўрсаткичдир. Лекин шундай бўлса-да, уларга юқори минбардан турилиб, “дангаса ва ялқовлар” деган таъриф берилди. Бу эса, шусиз қийин аҳволда, ҳақ-ҳуқуқлари ҳимояланмаган ҳолда пул топиб ишлаётганларнинг асл ҳолатини янада мураккаблаштирди.\nБироқ, 2017 йилнинг августидан бошлаб Ўзбекистонда сиёсий муҳит жадаллик билан ўзгармоқда. Бизнингча, ўтган йилларда Ҳукумат билан келиша олмай қолган айрим ватандошларимизни ҳар қандай тақдирда ҳам қайтариш керак. Ўзбекистондан ҳар хил сабабларга кўра, асосан, нон топиш илинжида чиқиб кетганларни ҳам ҳеч кечиктирмасдан элга қайтариш чора-тадбирларини кўриш лозим. Ўзбекларимиз ким бўлишидан қатъий назар бизга керак! Инсон ҳеч қачон бурним сассиқ деб, ўз бурнини кесиб ташламайди. Муҳожирларимизни ватанга қайтариш бўйича бир йил олдин президентимиз берган кўрсатма асосида махсус комиссия томонидан катта ишлар олиб борилмоқда ва бунинг натижалари яқин кунларда муҳим қарорлар орқали эълон қилинишига ишонаман.\n— Давлат президентининг “Бир-биримизни мақтамайлик, агар мақтасак шундай тураверамиз, танқид қилсак ривожланиш бўлади”, деган фикрига муносабатингиз.\nПрезидентимиз жорий йилнинг 19-20 январь кунларида Сурхондарё вилоятига ташриф буюрдилар. Ташриф жараёнида вилоят фаоллари билан учрашдилар.\nУшбу учрашувда Ш. Мирзиёев “Ким мақтаса менинг душманим, мақтасак масалада ўзгариш бўлмасдан тураверади, танқид қилсак ривожланиш бўлади” деган сўзларини ҳеч қандай тайёргарликларсиз қалбдан гапирди.\nПрезидентнинг бир ярим йиллик фаолияти давомида залда ўтирган раҳбарларга қараб 7 марта “қарсак чалманглар, 2 йил қарсак чалмаймиз, 5 йил қарсак чалмай турамиз”, деган гапларини мен ўзим кўриб эшитдим. Давлат раҳбари ўринсиз мақтовларга қарши бетиним гапириб келмоқдалар. Аммо раҳбарнинг бу талаблари ТВга ОАВга етиб бормаяпти. Улар ҳар хил усулдаги мақтовлардан ҳали ҳам чиқиб кета олишмаяпти.\nМен журналистларимиз танқид мавзусини бутунлай эсдан чиқариб юборган деган фикрдаман.\nШунинг учун ҳам 25 йил давомида журналистиканинг “Танқид, фельетон, юмор, шаржъ” жанрлари деярли унутилди. Бу эса миллий журналисткасининг тузалмас юқумли касаллигига мубтало бўлганидан далолат беради. Бунга ўтган 20 йилда давлат томонидан танқид мавзуси мақсадли турда йўқ қилингани сабабдир. Танқидий мақолалар ёзган журналистлар ишдан бўшатилди, қамалди, ўз ватанидан ҳайдалди.\nҲали ҳам айрим юрагида халқ дарди бўлган журналистлар тиконли симлар ортида. Ва ниҳоят, замон ўзгарди. Президент Ўзбекистонда танқидсиз ҳудуд ва ташкилотлар қолмаганини кўрсатиб берди. Прокуратуранинг қандай орган экани, МХХдаги айрим амалдорларнинг наркобаронлиги, порахўрликнинг бошида турганлиги фош этилди, солиқчиларнинг кирдикорлари очиб ташланди. Бу жараён давом этмоқда. Бундай паллада журналистларимизнинг оғизларига солиб олган мум ёки носни туфлаб ташлаб президентга камарбаста бўла олмаётгани мени безовта қилмоқда. Аммо мен журналистларимиз ҳам мамлакатда ривожланиш бўлиши тарафдори эканини сезмоқдаман. Яқин кунлар ичида фақат журналистлар эмас, шу она заминимизни севадиган, ардоқлайдиган барча юртдошларимизнинг онгу шуури уйғонса, дадиллашса ажаб эмас.\nОлтиариқда бозор раҳбари картошка захирасини ...\nФарғона вилояти Олтиариқ туманида бозор раҳбари қиш-баҳор мавсуми учун захира қилинган 103 миллион сўмликдан ортиқ картошка маҳсулотини талон-торож қилди. Бу ҳақда ЎзА хабар ...\nЖамиятMarch 28 2019, 09:03\nШахсни сиёсий фаолияти учун шахсий ҳаёти билан ...\nЖурналист Мирали Қуддусовнинг "Иғвогар карантинда ҳам иғвогарлигини қилади ёхуд Баҳодир Чориевнинг ижтимоий тармоқларда алжирашлари ортида нима ётибди" деб номлаган ...\nЖамиятMay 12 2020, 12:05\nБугунги кунда ўзбекистонда 16 минг нафар киши ...\nМиллий матбуот марказида Бандлик ва меҳнат муносабатлари вазирлиги иштирокида матбуот конференцияси ўтказилмоқда. Тадбирда вазир Шерзод Кудбиев ҳам иштирок этмоқда, деб ёзади ...\nЖамиятJune 4 2019, 09:06


Иззат Султон ҳақида\nHome icon Бош саҳифа»Адабиётшунослик»Иззат Султон ҳақида\nҲар бир инсон ўз ҳаёти давомида талайгина ажойиб замондошлар билан учрашиб, улар билими, маданияти ва руҳий оламидан баҳраманд бўлиб яшайди. Биз шундай кишилар билан учрашиш, улар билан мулоқотда бўлиш, улардан ибрат олиш жараёнида шахс сифатида, бирор соҳанинг мутахассиси сифатида шаклланиб борамиз. Ўйлайманки, ўтган асрнинг эллигинчи-олтмишинчи йилларида адабиёт майдонига кириб келган бир гуруҳ ёшлар учун атоқли адабиётшунос олим ва драматург Иззат Султон ана шундай сиймолардан бири эди. Камина 1958 йилнинг сўнгги ойларида Ўзбекистон Фанлар академиясининг ҳозир Алишер Навоий номи билан аталган Тил ва адабиёт институтига ишга келганимда, Ҳомил Ёқубов замонавий ўзбек адабиёти бўлими мудири, Иззат Султон эса адабиёт назарияси бўлими мудири бўлиб хизмат қилишарди. Ўша йилларда Абдулла Қодирий номи эндигина тилга олина бошлаган, адибнинг “Ўткан кунлар” романи эса (Иззат Султоннинг сўзбошиси билан) узоқ танаффусдан сўнг китобхонлар қўлига етиб борган ва шу тарихий воқеа туфайли жамият ҳаётида умидбахш шабадалар эсаётганди. Иззат Султон ўзбек адабиётшунос олимларининг пешқадами бўлганлиги учун жабрдийда ёзувчиларимиз номидан “халқ душмани” тамғасини олиб ташлашдек хайрли ишга бош қўшган, ҳатто Абдулла Қодирий ҳаёти ва ижодини диссертант сифатида ўрганишга шогирди Аҳмад Алиевни жалб этган эди. Кунларнинг бирида институтнинг ҳозир Ўзбекистон телевидениесига қарашли биносидаги каттагина залида мазкур диссертациянинг муҳокамаси бўлди. Сталинча қатағон сиёсати қораланган бўлса-да, ҳали сталинизмнинг машъум кўланкалари фан ва маданият майдонларини тарк этмаган пайт. Абдулла Қодирий сингари ижодкорларнинг оқланиши бу кўланкалар учун тасодифий ҳодиса бўлиб, уларни “шўро адабиёти”нинг “покиза майдони”га киритиш, улар ижоди ҳақида диссертациялар ёзиш сиёсий хатодан бўлак нарса эмас эди. Хуллас, икки кун давом этган ва, асосан, Ҳомил Ёқубов билан Иззат Султон ўртасида кечган кескин “жанг”да устоз рақибини “нокаут” қилибгина қолмай, Абдулла Қодирий ижодини ўрганиш ишига катта ва машаққатли йўлни очиб ҳам берди.\nКамина ўша икки кунлик муҳокамада Иззат Султон деган улкан олимни илк бор кашф этдим. У кейинчалик ҳар икки бўлим томонидан тайёрланган икки жилдлик “Ўзбек шўро адабиёти тарихи очерклари” учун Абдулла Қодирийнинг ижодий портретини ёзиб берди. Тўрт жилдлик “Ўзбек шўро адабиёти тарихи” яратилаётган кунларда эса, Абдулла Қодирийнинг адабий портретини ёзишни ҳали катта тажрибага эга бўлмаган Иброҳим Мирзаевга ҳавола этди. Биз устоздан бундай қарорга келишни кутмаган эдик. Кўп ўтмай, бизнинг шубҳамиз асоссиз эмаслиги маълум бўлди: янги муаллиф устоз мақоласидаги фикрларни айнан такрорлашдан нари ўтмаган эди. Шунга қарамай, Иззат Султон ёш олим ёзган адабий портретни ҳимоя қилди. Кейин ўйлаб кўрсам, у, биринчидан, Абдулла Қодирий ижодини ўрганишга ёш адабиётшуносларни жалб этиб, қодирийшунослар сафини кенгайтиришни ният қилган, иккинчидан эса, фанда монополия ҳодисасига ўз ибрати билан чек қўймоқчи бўлган экан.\nИззат Султоннинг бундай хислатли ишлари оз эмас. Эллигинчи йилларда қатағон қиличи яна яланғочланиб, яна “халқ душманлари”ни фош этиш талвасаси бошланганда, айрим кимсалар гўё “Ойбек Покистонга бориб келганидан сўнг: “Агар мен Покистонда туғилиб, ўша ерда яшаб ижод қилганимда, улуғ адиб даражасига эришган бўлардим”, деган ва, ҳатто, Покистонда сиёсий бошпана сўраб қолмоқчи ҳам бўлган”, деган машъум гапни тарқатганлар. Уларнинг фикрларича, бу “факт”ни гўё Иззат Султон ҳам тасдиқлаши мумкин эди. Аммо тегишли идорага чақирилган Иззат Султон: “Бу Ойбек бошига Абдулла Қодирийлар қисмати келишини истаган кишиларнинг навбатдаги туҳматидир”, деб адибни мардона ҳимоя қилган. Олтмишинчи йилларда эса, Абдулла Қаҳҳорнинг эллик йиллигига бағишланган юбилей кечасида маъруза қилиб: “Адиб асарларини она тилида ўқиган китобхон рус тилида ўқиган китобхонга қараганда, катта завқ-шавқ олади. Ўзбекистонда истиқомат қилаётган руслар ва русзабон миллат вакиллари Абдулла Қаҳҳор асарларидан шундай завқ олиш учун ҳам ўзбек тилини ўрганишлари лозим”, деган сўзларни айтган. Бу, барвақт айтилган сўзлар бўлганлиги туфайли устоз анча вақт сояда яшашга мажбур бўлган.\nШўро даврида яшаган фан ва маданият намояндаларининг ҳақ гапни айтишлари осон бўлмади. Шу боис, мустақил фикрли ижод аҳли кўпроқ тарихий ўтмишга ёки бошқа халқлар ҳаётига мурожаат этишга мажбур бўлди.\nЮқорида баён қилинган сўзлардан Иззат Султон ҳар доим ҳам ҳақиқат учун курашган олим ва ижодкор бўлган экан, деган таассурот келиб чиқмаслиги лозим. Негаки, ҳар бир инсон, аввало, ўз даврининг фарзанди. Мустабид шўро тузуми даврида яшаган аксар давлат, жамоат, фан ва маданият арбоблари большевикларнинг халқ ва мамлакатни, Уйғун ифодаси билан айтсак, “коммунизмнинг гул боғлари” сари бошлаб бораётганига астойдил ишонганлар ёки ўзларини шунга ишонтирмоқчи бўлганлар. Иззат Султон ҳам бу борада истисно бўлмаган. Акс ҳолда, “Алишер Навоий” пъесаси муаллифларидан бири Туркистонда шўро ҳокимиятини ўрнатишда фаол қатнашган Фрунзе ҳақидаги “Бургутнинг парвози” драмасини ёзмаган бўларди.\nИззат Султон 1910 йили Ўш шаҳрида дунёга келган. Унинг бобоси Сартой Султон сариқдан келгани ёки рус тилида бемалол “чуғурлашган”и учунми, ҳамшаҳарлари “Султон сариқ” деб аташган. Ана шу Султон сариқ асли туркистонлик бўлиб, чорвадорлик билан машғул бўлган. Туркистон ХIХ асрнинг олтмишинчи йилларида истило этила бошлаганида, мустамлакачи зобитларидан бири унга рус қўшинини гўшт билан таъминлаб туриш вазифасини топширган. Шу тарзда Сартой Султон рус қўшинлари Хитой чегараларига етиб боргунига қадар ўн икки йил давомида уларни гўшт билан таъминлаб борган. Ниҳоят, Ўш шаҳрида муқим яшаб қолиб, Ўш ҳокимига мирзалик ва тилмочлик қилган. Шу ерда унинг фарзанди Отахондан Иззатулла исмли бўлажак ўзбек олими ва драматурги дунёга келган.\nИззатулладан аввал Раҳматулла, Ҳабибулла ва Файзулла исмли уч акаси, кейин эса Саодат исмли синглиси туғилган. Сартой Султон тўнғич неварасини рус-тузем мактабига ўқишга берган. Раҳматулла шу мактабни битиргач, Тошкентга келиб, ўзбек билим юртида ўқишни давом эттирган. Аммо у тарғибот ишларини олиб бориш учун бизга номаълум кишилар томонидан Фарғона водийсида шўроларга қарши курашаётган “босмачилар” орасига юборилган. “Босмачилар” дастлаб Раҳматулланинг оқил ва ориф киши эканлигини кўриб, унга нисбатан ҳурмат кўрсатишган, сўнгра, уни жадид ҳисоблаб, калласини олганлар. Бу даҳшатли воқеа Фарғонанинг Равот қишлоғида содир бўлган. Яқин дўстининг 24 ёшида дунёни фожиали равишда тарк этиши Чўлпонни ларзага келтирган ва у дўстига бағишлаб кўз ёшларини тўка-тўка бундай марсия ёзган:\nЙўлдошим, замзама бўлдинг-да, кетдинг,\nБор эдинг, йўқолдинг, ўлдинг-да, кетдинг,\nГул эдинг, очилмай сўлдинг-да, кетдинг,\nЙўқлик денгизига тўлдинг-да, кетдинг.\nҚичқириб, орқангдан югурдим, чопдим,\nҒариблар мозорин истадим, топдим,\nКўрай деб сўнг чоғда термулиб боқдим,\nСен эсанг юзингни бурдинг-да, кетдинг.\nЭлингнинг тилаги етимми қолди?\nБошига қайғуни ўлимми солди?\nЖонингни тангриси севибми қолди?\nАйтмадинг, оғзингни юмдинг-да, кетдинг.\nБоғчангга ёш қўллар экарлар гуллар,\nОчилмоқ истайлар лола-сунбуллар,\nФироқ куйларини куйлар булбуллар,\nСен бўлсанг йўқликка урдинг-да, кетдинг,\nКўкармай, яшармай, кўрдинг-да, кетдинг.\n(Камина Раҳматулла Султонов ҳақида мақола ёзиб, шу шеърни қайта эълон қилганимда, Иззат Султон, жароҳати янгиланганига қарамай, мендан мамнун бўлиб, ҳатто акасининг суратини топиб беришга ваъда қилган эди, аммо топа олмаган).\nУстознинг кичик акаси Файзулла Андижонда маълум вақт муаллимлик қилиб, ҳатто драматург Комил Яшинга илк адабий сабоқ берган, аммо, аксар андижонлик зиёлилар қатори, 1937 йил тегирмонидан омон чиқмаган. Этикдўзга шогирд тушиб, турмуш ташвишлари билан яшаган Ҳабибулла эса сил касаллигига йўлиқиб, онаси билан синглиси Саодатни доғда қолдириб кетган.\nИззат Султон ҳаётнинг машаққатли сўқмоқларидан ўтиш асносида шахс сифатида шаклланиб борди.\n1924 йилда “развёрстка” деган сўз пайдо бўлган. Бу “развёрстка”га кўра, ҳар бир вилоят фалончадан болаларни йирик шаҳарларга ўқишга юбориши лозим эди. Ана шу “развёрстка” сабаб бўлиб, Иззатулла дастлаб Қўқонга, сўнгра Тошкентга ўқишга юборилди. У 1927 йилга қадар Бешоғочдаги Ўзбек эрлар билим юртида ўқиди. Шу йили билим юрти билан Ўқчи кўчасидаги техникумнинг битирувчи гуруҳлари қўшиб юборилди. Иззатулла шу ўқув юртини тугатганидан сўнг, 1939 йилда Ўзбекистон Фанлар академиясининг Тил ва адабиёт институтига ишга келгунига қадар яна бир қанча жойларда ҳам ишлаб, ҳам ўқиди.\n1939 йил 4 январда Фанлар Комитети ёшлар ташкилотининг котиби Йўлдошев имзолаган маълумотномага қараганда, Иззат Султон мазкур илмий даргоҳга “жойлашиб олган душманларга нисбатан ҳушёрлик кўрсатмагани ва “Қизил Ўзбекистон” газетасидаги мақолаларида халқ душманларини кескин фош этмагани ва қўпол хатоларга йўл қўйгани учун” ёшлар ташкилоти аъзолигидан ўчирилган ва ишдан бўшатилган. (У шу вақтда Фанлар Комитети аспирантурасида ўқиб, айни пайтда, “Қизил Ўзбекистон” газетаси таҳририятида хизмат қилаётган эди).\nИззат Султоннинг ҳаёт йўлини шу тарзда кўз олдимиздан ўтказар эканмиз, унинг рус тили ва рус маданиятини яхши ўзлаштиргани сабаблари билан ҳам, алғов-далғов йилларнинг қурбонлари бўлган акалари тақдиридан маълум хулоса чиқаргани билан ҳам, очлик йилларида қийналган ўсмирнинг Қўқондаги болалар уйида – етимхонада, сўнгра, асосан, етим-есирлар ўқиган Алмаий номидаги билим юртида тарбиялангани сингари турфа воқеалар билан ҳам танишамиз. Шундай ҳаёт йўлини босиб ўтган кишининг дунёқараши ҳам, албатта, мураккаб жараёнда ўзгариб-шаклланиб борган.\nТақдир Иззат Султонга турмушнинг қайси кўчаларида юриш ва яшашни раво кўрган бўлса, унинг кўнглида доим адабиётга бўлган меҳр яшади, шу адабиётнинг улуғ сиймоси Алишер Навоийга бўлган ҳурмат ва эътиқод яшади. Буни қарангки, бўлажак олимнинг 1931 йил 16 сентябрда “Ёш ленинчи” газетасида босилган дастлабки мақоласи ўзбек мумтоз адабиётининг шу буюк асосчисига бағишланган ва «Мир Алишер Навоий” деб аталган эди. Шундан кейин ёш олимнинг “Фарҳод ва Ширин”нинг янгича қўйилиши”, “Адабий меросимизни ўрганайлик” (1937), “Руставели ва Навоий” (1938), “Макорим ул-ахлоқ” ҳақида”, “Навоийнинг тадқиқотчилари” (1941), “Макорим ул-ахлоқ” ва унинг муаллифи” (1945), “Навоийга замондош шоирлар тўғрисида” (1948) сингари қатор мақолалари эълон қилинди. Унинг 1942 йили ёзган “Буюк Алишер” киносценарийси эса Уйғун ва В.Шкловский билан ҳамкорликда ёзилган “Алишер Навоий” киносценарийси ҳамда Уйғун билан ҳаммуаллифликда ёзилган шу номдаги машҳур драманинг майдонга келишида пойдевор бўлиб хизмат қилди. Комил Ёрматов экранлаштирган фильм ҳам, Маннон Уйғур саҳналаштирган спектакль ҳам ўзбек кино ва театр санъатларининг шоҳ асарларидан бири бўлиб қолди. Олим 1946 йилда “Алишер Навоийнинг “Мезон ул-авзон” асари ва унинг танқидий матни” мавзуида номзодлик диссертациясини ҳимоя қилди. Шу тарзда Алишер Навоий мавзуи Иззат Султон илмий ва ижодий фаолиятининг асосий қон томири бўлиб қолди. Унинг олтмишинчи йиллардан бошлаб ҳаётининг сўнгги кунига қадар Тил ва адабиёт институтидаги анъанавий Навоийхонлик анжуманларига раислик қилгани бежиз эмас.\nАгар ижодкор севимли мавзуга ҳам олим, ҳам ёзувчи сифатида ёндашса, мавзу унинг қалбидан чуқур ўрин олибгина қолмай, яширин қирраларини ҳам дафъатан намоён этиб юборади. Навоий ҳаёти ва ижоди билан олим сифатида шуғуллана бошлаган Иззат Султон буюк шоирнинг руҳига кириб яшади. ХV асрда Ҳиротда рўй берган воқеаларни Навоийнинг кўзи билан кўриш ва унинг қалби билан ҳис қилишга уринди.\nШубҳасиз, Навоий ҳақида роман ёки саҳна асарини ёзиш учун, аввало, у ҳақдаги бирламчи тарихий манбалар билан танишиш зарур эди. Ҳамид Олимжон ва Уйғун билан ҳамкорликда ёзишга аҳдлашилган “Алишер Навоий” драмасининг ижодий тарихи тўғрисида сўзлаб, Иззат Султон шогирди Нўъмон Раҳимжоновга бундай деган эди:\n“...Драма яратишга келишиб олдик. Биринчи галда қиладиган ишимиз Алишер Навоий ёзган асарларни, у яшаган давр илмий ва бадиий адабиётларини синчиклаб ўқиб-ўрганишдан иборат бўлди. “Хамса” достонлари туркумининг ўзини бир ой ўқидик. Ҳам катта ҳажмдаги асар, ҳам тилини тушуниш, ўзлаштириш қийинчиликлари бор эди. Йиғилишган маҳалимиз Ҳамид Олимжон: “Алишер Навоий буюк талант эгаси экан. Бетимсол бир даҳо санъаткор. Форс адабиётининг таржимони, дея унинг юлдузига соя ташламоқчи бўлишган экан, аслида”, – деди...\nИш йўсинимиз шу тахлитда кечдики, Ҳамид билан мен Алишер Навоий асарларини бирма-бир ўқиб, маъно-мазмунини чақиб борамиз. Ҳамид билан икковимиз Навоийни ҳижжалаб ўқиб, тушунишга интилиб қунт ва ихлос билан ўтирардик. Абдулла Тўқай кўчасидаги Тил ва адабиёт институтининг биносида қўлёзмаларни олиб, аввал, “Равзат ус-сафо”, “Ҳабиб ус-сияр”, Хондамирнинг Навоийга бағишланган машҳур асарини мароқ ва шавқ билан ўргандик. Шунда бир нарса эсимга тушди. Ўрганадиган, ўзлаштирадиган материал жуда кўп. Ҳаммасини ололмаймиз. Муҳимларини ажратиб олайлик, дедим.\nАсосан, Ҳусайн Бойқаро, Маждиддин, Гули атрофида кечадиган воқеаларни ажратиб оладиган бўлдик...”\nШундан кейин Ҳамид Олимжон, Уйғун ва Иззат Султон Оқтош қишлоғига чиқиб, асарнинг сюжет чизиғини белгилаб олмоқчи бўлишди. Шу орада Ҳамид Олимжонни Москвага чақириб, уни Латвия ёзувчиларининг биринчи қурултойига юборишди. Бу воқеа 1941 йилнинг июнь ойида – Иккинчи жаҳон уруши бошланажак кунлар арафасида рўй берди. Ҳамид Олимжон Москвадан қайтиб келгач, пьесанинг пардама-парда ишланган сюжети билан танишиб: “Бир ой ичида жуда кўп иш қилиб қўйибсизлар. Мен чиқдим”, – деди.\n“Алишер Навоий” пьесаси шу тарзда майдонга келди.\nБуюк шоирнинг 500 йиллик юбилейи Иккинчи жаҳон урушининг бошланиши муносабати билан кечиктирилиб, 1948 йилда ўтказилди. Шунинг учун ўтган асрнинг олтмишинчи йилларида олим ва ёзувчилар Навоийнинг 525 йиллигини ўз вақтида ва муносиб нишонлаш учун жиддий тайёргарлик кўра бошладилар. Иззат Султон адабиётимизнинг ана шу улкан байрамини янги асар билан кутиб олишга аҳд қилди. У ўша кезларда Тил ва адабиёт институтида катта маърака сифатида ўтадиган йиллик Навоийхонлик анжуманларида шоир ҳаёти ва ижодининг номаълум саҳифалари ҳақида маърузалар ўқиди ва шу жараёнда унда “Навоийнинг қалб дафтари” китобини яратиш ғояси пайдо бўлди.\n“Навоийнинг қалб дафтари”, – деб ёзган эди олим, – 1969 йилда босилиб чиқди. Аммо унинг устида мен 1939 йилдан бери ишламоқдаман. Навоий ҳаёти ва ижоди билан яқиндан таниша бошлаганимдан бошлабоқ, унинг ҳаётини тўла акс эттирадиган бир китоб ёзиш нияти менда туғилган эди. Шу вақтгача ёзилган ва, шу жумладан, мен томондан ёзилган ишлар мени бир жиҳатдан қаноатлантирмас эди: уларда фактлар муаллиф талқинига дучор этилади, бу талқин эса маълум даражада субъектив, бир ёқлама бўлади. Вақт ўтган сари бу бир ёқламалик яққолроқ аён бўлиб қолади. Албатта, маълум талқинсиз асар ёзиш мумкин эмас, аммо: “Муаллиф талқинидан кечмаган ҳолда, фактларнинг нуқул ўзини ёритиб бериш ва шу йўл билан талқиндаги бир ёқламаликни жуда кам даражага келтириш мумкин эмасмикан?” деган фикр мени қийнар эди. Бунинг учун китобнинг шаклини топиш керак эди. Бу шакл “тез келавермади”, мен кунма-кун, ойма-ой, йилма-йил йиққан материал жавонда тўпланиб, вақт ўтган сари кўпайиб кетаверди. Ахийри, шакл “келди” – Навоийнинг ўз тили билан айтилгандек, бир қисса тузилди”.\nИззат Султоннинг бу асари адабиётшунослар томонидан ҳам, Навоий ижоди мухлислари томонидан ҳам самимий қарши олинди. Унга матбуотда биринчи бўлиб муносабат билдирган улкан навоийшунос олим Абдуқодир Ҳайитметов “Шарқ юлдузи” журналининг 1971 йилдаги 5 сонида бундай деб ёзган эди:\n“Иззат Султон Навоий ҳаётини янгича нуқтаи назардан, аниқроғи, шоирнинг ўз асарларидаги мавжуд иқрорлари асосида, уларни замондошлари талқинига таққослаган ҳолда ўрганишга ҳаракат қилади. Бу, албатта, асарнинг фазилатидир. Шу вақтга қадар ҳеч бир тадқиқотчи улуғ шоир биографиясини ёритишда унинг ўз сўзлари, шеърий иқрорларига бунчалик катта аҳамият бермаган эди”.\nНавоийшунос олимнинг бу сўзларига қўшилган ҳолда яна айтиш жоизки, Иззат Султон Навоийнинг машҳур замондошлари Султон Ҳусайн Бойқаронинг “Рисола”, Бобурнинг “Бобурнома”, Мирхонднинг “Равзат ус-сафо”, Хондамирнинг “Ҳабиб ус-сияр” ва “Макорим ул-ахлоқ”, Зайниддин Восифийнинг “Бадоеъ ул-вақоеъ”, Абдураззоқ Самарқандийнинг “Матлаъ ус-саъдайи” ва бошқа асарларда Навоий ҳаёти ва ижодига оид ҳар бир лавҳа, ҳар бир ибора ва ҳар бир ишорага алоҳида аҳамият бериб, улар ёрдамида мураккаб тарихий даврда яшаган буюк шоир қалбига назар ташлаш ва биз, китобхонлар эътиборини шу лавҳа, шу ибора ва шу имо-ишораларга қаратишга интилган.\nАгар “Навоийнинг қалб дафтари” олимнинг сўнгги илмий асари бўлса, биринчи йирик илмий иши, шубҳасиз, 1939 йилда ёруғ дунё юзини кўрган “Адабиёт назарияси”дир. Ана шу икки асар ўртасида кечган вақтда Иззат Султон ўзбек адабиётининг муҳим масалаларига бағишланган ўнлаб илмий мақолалар эълон қилиш билан бирга, бадиий ижод соҳасида ҳам ғоят самарали меҳнат қилди. Бадиий диди ва нафосат туйғуси кучли олим ижод завқидан ҳам бебаҳра қолишни истамади. Унинг назарида, бадиий ижод бирламчи, адабиётшунослик эса иккиламчи ҳодисалар эди. Инсоний сажияси пешқадамликка мойил бўлган устоз иккиламчи соҳанинг аччиқ нонини тотишдан кўра, бирламчи соҳанинг кайфу жафосини суришга кўпроқ мойил бўлди. У машҳур “Алишер Навоий”дан кейин “Имон” (1960), “Номаълум киши” (1963), “Кўрмайин босдим тиканни” (1974), “Истеҳком” (1979), “Донишманднинг ёшлиги” (1979), “Оилавий сир” (1982), “Кумуш шаҳар маликаси” (1983), “Олов” (1984), “Абдулла Қодирийнинг ўткан кунлари” (1988), “Қақнус” (1994), “Ойдин кеча асирлигида” (1998), “Янги одамлар” (2001) пьесаларини ёзди ва уларнинг аксари саҳна юзини кўрди. Бундан ташқари, унинг “Шоир қалби” (1962), “Тонг олдида” (1972) опера либреттолари ҳамда “Алишер Навоий” (ҳамкорликда, 1948), “Имон” (1960), “Фидойи” (1963), “Сенга интиламан” (1973) сингари киносценарийлари майдонга келди.\nОлимнинг адабиётшунослик фани уфқларини ёриб, бадиий ижоднинг бепоён майдонларига ўтгани ва шу майдонларда кўпроқ жавлон ургани тасодифий эмас. Иззат Султондек катта ҳаётий тажриба ва бой билимга эга бўлган, театр ва кино санъатларининг нозик билимдони ва серқирра истеъдод соҳиби учун адабиётшунослик фани торлик қилиб қолган эди. У бутун умри давомида устози Фитратга ўхшашга, у сингари адабиёт ва санъат, фан ва маданиятнинг турли соҳаларида қалам тебратиб, шу соҳаларда из қолдиришга интилди.\nЎйлайманки, устоз қолдирган из узоқ вақт ўчмайди. Шогирдлар ўзларининг илмий ва ижодий йўлларини шу издан бошлаб, кейин ўз йўлларини топиб оладилар. Устознинг энг яхши илмий ва ижодий анъаналари шогирдлар томонидан, албатта, давом эттирилади.


ОПЕКнинг нефть экспорт қилиш бўйича етакчи мамлакатларига оид ҳисобот эълон қилинди\n19:44 / 18.08.2016 5592\nСаудия Арабистони шу йил бошидан бери биринчи марта июнь ойида нефть экспортини ўтган йилнинг шу даврига нисбатан 1,2 фоизга кўпайтирган. Мамлакат суткасига 7,4 млн баррель нефтни харидорларга етказиб берган, дейилади Joint Organization Data Initiative (JODI) ҳисоботида.\nСаудия Арабистонида июнь ойида кунига 10,55 млн баррель қора олтин қазиб олинган. Май ойига нисбатан ўсиш 2,7 фоизни ташкил этган.\nИроқнинг июнь ойидаги нефть экспорти бир суткада 3,17 млн баррелни ташкил этган. Ироқнинг бу борадаги натижаси ўтган йилнинг шу даврига қараганда 0,4 фоизга камайган. JODI маълумотларига кўра, июнь ойида Ироқда кунига 4,55 млн баррель нефть қазиб олинган. Бу борада ўтган йилнинг шу даврига нисбатан ўсиш 26,7 фоиздан иборат бўлган.\nЭрон республикаси бир кунда 2,005 млн баррель нефтни экспорт қилган. Бу давлатда бир кунда 3,61 млн баррель нефть қазиб олинган. Ўтган йилнинг шу даврига нисбатан ўсиш 16 фоизни ташкил этган.\nРоссия Эронга АҚШ санкцияларини четлаб ўтишга ёрдам беради\nМексиканинг янги президенти нефть соҳасини сақлаб қолишга ваъда берди\nЭрон нефтига янги харидорлар топилди


Қўшиқ сеҳри – дил оройиши\nАввал хабар қилганимиздек, Сайрам туман ўзбек этномаданият бирлашмасининг ташаббуси билан ташкиллаштирилган “Офарин-2018” танловининг биринчи босқичи 15 май куни Оқсувкент қишлоғидаги туман Маданият уйида ўтади.\nТанловнинг асосий мақсади вилоятимиздаги ёш истеъдодларни аниқлаш ва уларни халқимизга таништириш, ўзбек миллий мусиқасини оммавийлаштириш, чолғу асбобларини чалишни ёшларимиз орасида тарғиб этиш, уларнинг номлари, тарихини ўрганиш ва келажак авлодга етказиш, ёш санъаткорларда саҳнада ўзини тутишга кўникма ҳосил қилиш, истеъдодли ёшларни рағбатлантиришдан иборатдир.\nУнда истеъдодли ҳамюртларимиз ўз маҳоратларини синаб кўрадилар.\nТанловда иккита, мумтоз қўшиқ ҳамда санъаткорнинг ўз қўшиғи жонли ижро этилиши шарт.\nУнда ҳар бир санъаткор ўз гуруҳи билан иштирок этиши мумкин. Қўшиқлар 10 дақиқадан чўзилиб кетмаслиги керак.\nМахсус сайланган ҳакамлар ҳайъати иштирокчиларни баҳолашда уларнинг ижрочилик маҳорати, кийиниши, саҳнада ўзини тутиши, жонли ижро маданияти, миллий мусиқа асбобларидан фойдаланиши, танланган мавзунинг мазмунини ҳам эътиборга олади.\nТанловда қатнашиш учун номзодлар ўзлари истиқомат қиладиган ҳудуддаги ўзбек этномаданият бирлашмасига манзили, исм-шарифи, отасининг исми, қўшиқ номи, муаллифлари, телефон рақами, туғилган санаси ҳақидаги маълумотлар билан ариза беришлари лозим.\nТанлов ғолиблари пул мукофотлари ҳамда қимматбаҳо совғалар билан тақдирланадилар.\nЎзингизни қизиқтирган саволлар бўйича Қодиржон Саидов (8 702-491-40-28) ва Ирисбек Ашурбеков (8 701-489-94-48)ларга мурожаат этишингиз мумкин.\nЁш қўшиқчилар танловига барчангизни таклиф этамиз!\nҒанишер РАИМҚУЛОВ, туман ўзбек этномаданият бирлашмаси раиси, 2018-04-26, 12:42 260


Ислоҳотларимизнинг ўзбек халқи учун кераклигини Ўзбекистондаги бир туман мисолида исботлай оламиз – mulkdor.com\nMay 8 2018, 01:05 Бирдамлик Халқ Демократик ҲаракатиМақолаларСиёсатЎзбекистон\nСалкам 100 йил мабойнида ер, сув, қазилма бойликлар, завод ва фабрикалар давлат мулки дея ҳисобланиб, ушбу мулклар совет раҳбарлари томонидан 70 йил давомида режали бошқарилди. Совет Иттифоқи парчаланиб, ўрнида пайдо бўлган иттифоқдош республикалар ўз мустақиллигини эълон қилиб, демократик қадриятларга етарлича эътибор қаратган ҳолда мамлакатларида эркин Бозор Иқтисодиётига ўтдилар. Бироқ айрим давлатлар ҳанузгача тараққиёт йўлига ўта олмай аросат исканжасида қолмоқда. Мен 2017 йилда ёзган “Ислом Каримов диктатура тузумини яратди, Мирзиёев уни давом эттиради”, деб номланган мақоламда шу ҳақида батафсил тўхталганман. Қуйида ушбу мақола билан тўлиқ танишишингиз мумкин:\nИслом Каримов диктатура тузумини яратди, Мирзиёев уни давом эттиради http://birdamlik.info/ .\nЎзбекистоннинг янги Президенти, ҳурматли Шавкат Миромонович ўз чиқишларида “Биз икки йил қаттиқ ишлашимиз керак. Шу икки йил ичида биз аниқ ривожланиш йўлига ўтамиз. Ҳамма соҳаларда ислоҳотларни изчил амалга оширамиз”, деб катта ваъдалар берди.\nСизнинг бизга бўлган ишончингиз ва раҳнамонгиз остида Ўзбекистон Республикаси Вазирлар Маҳкамасининг қарорига биноан биз тўлиқ ислоҳот ўтқазмоқчи бўлган, биз учун танланган туманни ажратиб бериш тўғрисида қарор чиқарилиши керак. Шунингдек, ҳозирги кунда “Бирдамлик” Халқ Демократик ҳаракати номи остида фаолият юритаётган Ҳаракатни “Бирдамлик” Халқ Демократик партияси сифатида Ўзбекистон Республикаси Адлия вазирлигидан рўйхатдан ўтказишимиз учун имкон берилиши лозим.\nСайловда кўп овозга эга бўлган сиёсий партиялар овозларига мутаносиб равишда туман халқ кенгашида ўз жойларига эга бўлади. Туман ҳокимлигига эса, алоҳида сайлов бюллетенларида номзодлар кўрсатилиб, бир ёки икки босқичли сайловда туман ҳокими сайланади. Мабодо, янгидан рўйхатдан ўтган “Бирдамлик” Халқ Демократик партияси томонидан кўрсатилган номзод сайловда туман ҳокимлигига сайлана олмаса, унда Партия мазкур туманда ўз ислоҳотлар дастуридан фойдаланишдан воз кечади. Ғалабага эришган бошқа номзодларга омад тилаб, сайловда ютқазганини тан олиб, тумандаги сайлов штаби фаолиятини тўхтатади. Агар сайловда ғалабага эришилса ҳамда туман халқ кенгашида кўп жойлар қўлга киритилса, у ҳолда туманда кенг қамровли ислоҳотлар дастурини амалга оширишга киришилади. Шу тариқа мамлакатимиз учун зарур бўлган сиёсий ислоҳотларни туман миқёсида якунлаш эълон қилинади.\nБиз туман ички ишлар бошқармасида тўлиқ ислоҳотлар ўтказамиз. Биз бошқараётган туман ички ишлар бошқармаси, фавқулотда вазиятларда Республика Ички Ишлар Вазирлигига тўлиқ бўйсинади. Лекин тинч ҳолатларда, яъни туман раҳбарияти томонидан олиб борилаётган ислоҳотлар доирасида эркин фаолият юритиб, қатор ислоҳотларни амалга оширади. Жумладан, туман ички ишлар бошқармаси “Полиция” бошқармаси деган янги ном остида фаолият юритади. Янги ислоҳ қилинган Полиция бошқармасининг барча ходимлари биз томондан тақдим қилинган янги полиция формаси билан таъминланади ҳамда янги полиция хизмати тинч ҳолатларда туман ҳокимига бўйсунади.\nТуман аҳолисининг четга чиқиши учун фуқаро паспорти ичига ёпиштириладиган “Дунёнинг барча мамлакатларига чиқиш учун” деб ёзилган чиқиш визаси — ОВиР стикери узоғи билан 3 кун ичида амалга оширилади. Биз аслида мамлакатда ОВиР стикерлари бутунлай бекор қилиниши тарафдоримиз.


Ўзбекистон нега Қирғизистонга электр энергияси етказиб берди\nМарказий Осиё энергия ҳалқаси 83 та электр станцияларни бирлаштиради ва сув ресурсларининг мавсумий кўпайиш ва камайишига қараб энергия тақсимотини мувофиқлаштириш билан шуғулланади.\nТОШКЕНТ, 17 ноя – Sputnik. Ўзбекистон ва Қирғизистон энергетика тизимларининг мавсумий электр алмашишлари, ўзаро ҳамкорлик қайта тиклангани ҳақида энергетика вазири ўринбосари Шерзод Ходжаев Sevimli телеканалига берган интервьюсида айтиб берди.Телеканал мухбирининг Ўзбекистон қўшни республикага нима сабабдан электр энергияси етказиб бераётгани ҳақидаги саволига энергетика вазирлиги мутахассиси қуйидагича жавоб берди.Минг афсуски, кейин мана шу иш тизими бузилиб кетган эди. Охирги 3-4 йилда қўшни мамлакатларимиз энергия тизимлари билан ҳамкорлигимиз янада кучайиб, энг яхши режимларда ишлаганидек муносабатларга қайтиб келдик.Қирғизистон энергия тизимида электр энергиясини ишлаб чиқариш асосан сув ресурсларига боғлиқ. Сув ресурсларига боғлиқлигини Ўзбекистонга ҳам салбий ҳам ижобий таъсири бор. Куз-қиш мавсумида Қирғизистонда энергияга бўлган талаб ортган даврда агар улар электр энергиясини кўпроқ ишлаб чиқариб “Тоқтогул” сув омборидан сувни кўпроқ чиқариб юборишса, кейинги йил баҳор-ёз ойларида мана шу сув ҳажмини тўлдиришга мажбур бўлишади ва ёзда сув чиқариш миқдорини кескин камайтиришга мажбур бўлишади.Албатта, бу бизнинг Фарғона, Андижон, Наманган, Жиззах ва Сирдарё вилоятлари қишлоқ хўжалигига ўзини салбий таъсирини кўрсатади. Шунинг учун жуда узоқ вақт мобайнида мана ўзаро мавсумий энергия алмашинуви йўлга қўйилган эди. Гидроресурслардан фойдаланиш – кўпроқ ёз ойларида, иссиқлик электр станцияларидан фойдаланиш – кўпроқ қиш ойларида.Бу ерда яна бир аҳамиятли жиҳати шундаки, биздаги кузатилаётган сув танқислиги Қирғизистонда кузатилаётган сув танқислигидан бир мунча юмшоқроқ. У ердаги сув танқислиги жуда ҳам юқори нуқтага етиб келди. Яъни “Тоқтогул” сув омборидан сув чиқариш режими нормал равишда амалга ошириладиган бўлса, баҳор ойига келиб сув омбори тўлиқ бўшаб қолиш эҳтимоли мавжуд.Аҳамиятли жиҳати шундаки, Ўзбекистон энергия тизими Қирғизистон энергия тизимидан тўрт баробар катта. Яъни, сентябрь ойларида биз етказиб берадиган ёки март-апрель ойларида биз етказиб берадиган ҳажмимиз Ўзбекистон энергия тизимининг 1,5 кунлик истеъмолига тенг. Унақа катта миқдорлар тўғрисида гап кетаётгани йўқ биз учун, лекин уларнинг энергия тизими 4 баробар кичкина бўлганлиги учун улар учун бу сезиларли аҳамиятга эга.Эслатиб ўтамиз, Марказий Осиё энергия ҳалқаси совет даврида қурилган бўлиб у Ўзбекистон, Тожикистон, Туркманистон, Қозоғистон ва Қирғизистонда жойлашган 83 та электр станцияларни бирлаштирган эди. Унинг бошқарув-назорат пункти эса Тошкентда жойлашган эди. Ушбу тизим нафақат электр таъминоти, балким қишлоқ хўжалиги ерларини сув билан таъминлаш жараёнларини ўзаро мувофиқлаштириш билан шуғулланиб келган. Ўзбекистон СССР даврида ушбу тизимининг бошқарувчиси бўлган ва Тошкенетда ҳозирга қадар мувофиқлаштирувчи диспетчерлик маркази бор. Унинг ёрдамида давлатлараро электр узатиш линиялари ўртасида диспетчерлик бошқаруви амалга оширилиб келади.\nқирғизистон, гэс, энергетика, электр энергияси, энергетика вазирлиги, марказий осиё энрегетик ҳалқаси\n13:48 17.11.2021 (янгиланди: 17:25 17.11.2021)\nТОШКЕНТ, 17 ноя – Sputnik. Ўзбекистон ва Қирғизистон энергетика тизимларининг мавсумий электр алмашишлари, ўзаро ҳамкорлик қайта тиклангани ҳақида энергетика вазири ўринбосари Шерзод Ходжаев Sevimli телеканалига берган интервьюсида айтиб берди.\nТелеканал мухбирининг Ўзбекистон қўшни республикага нима сабабдан электр энергияси етказиб бераётгани ҳақидаги саволига энергетика вазирлиги мутахассиси қуйидагича жавоб берди.\nЎзбекистон ва Қирғизистон энерготизимлари параллел режимда ишлайди. Яъни, электрлаштириш бошланганда Марказий Осиёда режалаштирилган даврда мана шу иккита энерготизим бир-бирини хусусиятидан, имкониятидан келиб чиққан ҳолда бир-бири билан уйғун ишлаши ва мавсумий нуқтаи назаридан бир-бирини қўллаб-қувватлаб туриши режалаштирилган.\nМинг афсуски, кейин мана шу иш тизими бузилиб кетган эди. Охирги 3-4 йилда қўшни мамлакатларимиз энергия тизимлари билан ҳамкорлигимиз янада кучайиб, энг яхши режимларда ишлаганидек муносабатларга қайтиб келдик.\nҚирғизистон энергия тизимида электр энергиясини ишлаб чиқариш асосан сув ресурсларига боғлиқ. Сув ресурсларига боғлиқлигини Ўзбекистонга ҳам салбий ҳам ижобий таъсири бор. Куз-қиш мавсумида Қирғизистонда энергияга бўлган талаб ортган даврда агар улар электр энергиясини кўпроқ ишлаб чиқариб “Тоқтогул” сув омборидан сувни кўпроқ чиқариб юборишса, кейинги йил баҳор-ёз ойларида мана шу сув ҳажмини тўлдиришга мажбур бўлишади ва ёзда сув чиқариш миқдорини кескин камайтиришга мажбур бўлишади.\nБу ерда яна бир аҳамиятли жиҳати шундаки, биздаги кузатилаётган сув танқислиги Қирғизистонда кузатилаётган сув танқислигидан бир мунча юмшоқроқ. У ердаги сув танқислиги жуда ҳам юқори нуқтага етиб келди. Яъни “Тоқтогул” сув омборидан сув чиқариш режими нормал равишда амалга ошириладиган бўлса, баҳор ойига келиб сув омбори тўлиқ бўшаб қолиш эҳтимоли мавжуд.\nШунинг учун биз жорий йил бошида Қирғизистон энергетиклари билан ўзаро 3 йиллик ҳамкорлик дастурини ишлаб чиқиб тасдиқлаганмиз. Ҳукумат қарори билан тасдиқланган. Шунга кўра, мавсумий энергия алмашинуви йўлга қўйилган. Баҳорда ва кузда электр энергиясини биз уларга етказиб берамиз, улар эса бизга ёзда қайтариб беришади. Натижада, бизнинг қишлоқ хўжалигимиз кўпроқ сувга эга бўлади ва аксинча уларнинг сув омборларида қиш ойлари учун кўпроқ сувни сақлаш имкониятлари юзага келади.\nАҳамиятли жиҳати шундаки, Ўзбекистон энергия тизими Қирғизистон энергия тизимидан тўрт баробар катта. Яъни, сентябрь ойларида биз етказиб берадиган ёки март-апрель ойларида биз етказиб берадиган ҳажмимиз Ўзбекистон энергия тизимининг 1,5 кунлик истеъмолига тенг. Унақа катта миқдорлар тўғрисида гап кетаётгани йўқ биз учун, лекин уларнинг энергия тизими 4 баробар кичкина бўлганлиги учун улар учун бу сезиларли аҳамиятга эга.\nЭслатиб ўтамиз, Марказий Осиё энергия ҳалқаси совет даврида қурилган бўлиб у Ўзбекистон, Тожикистон, Туркманистон, Қозоғистон ва Қирғизистонда жойлашган 83 та электр станцияларни бирлаштирган эди. Унинг бошқарув-назорат пункти эса Тошкентда жойлашган эди. Ушбу тизим нафақат электр таъминоти, балким қишлоқ хўжалиги ерларини сув билан таъминлаш жараёнларини ўзаро мувофиқлаштириш билан шуғулланиб келган.\nЎзбекистон СССР даврида ушбу тизимининг бошқарувчиси бўлган ва Тошкенетда ҳозирга қадар мувофиқлаштирувчи диспетчерлик маркази бор. Унинг ёрдамида давлатлараро электр узатиш линиялари ўртасида диспетчерлик бошқаруви амалга оширилиб келади.


“Рокки” фильмининг режиссёри вафот этди - Darakchi\n“Рокки” фильмининг режиссёри вафот этди\nДУНЁ 17.06.2017, 12:29\nТеглар: Фильм, Режиссёр, вафот этди\nМашҳур “Рокки” ва “Каратечи бола” фильмларининг режиссёри Жон Эвилдсен 81 ёшда оламдан ўтди, деб хабар берди Tvzvezda.ru нашри.\nЭвилдсен Лос-Анжелес шаҳар тиббиёт марказларидан бирида ошқозон ости саратонидан вафот этди, деб маълумот берди режиссёрнинг ўғли. Бу фильмда Рокки ролини Сильвестер Сталлоне ижро этган. Мазкур фильм ижодкорлари нафақат “Оскар”, балки бир қанча нуфузли мукофотларни қўлга киритишган. “Рокки” дунё аҳлининг севимли фильмларидан бирига айланган.\n“Рокки” фильмининг режиссёрлиги учун “Оскар” мукофотини қўлга киритган буюк режиссёр Жон Эвилдсен оламдан ўтди. Унинг самода ҳам хит фильмларни яратишига ишониб қоламан...”, деб ёзди Сильвестер Сталлоне.\nОренбургда ҳушсиз топилган ўзбекистонлик шифохонада вафот этди\nМамлакатимизнинг Қозон шаҳридаги (Россия) Бош консулхонаси Ўзбекистон фуқароси Ж.Р. нинг 2019-йил 16-октябр куни Оренбург вилоятида темир йўл яқинида ҳушсиз ҳолатда топилгани тўғрисида ОАВда тарқалган хабарни...


Минбар 450 02.04.2019 08:30:39\nСўнгги ўн йилликда Ҳиндистон ва Хитой "жаҳоннинг энг китобхон давлатлари" рейтингида етакчиликни сақлаб туришибди. Бу икки давлатда истиқомат қилаётганлар ҳафтасига 10 соатдан ошиқроқ вақтларини китоб ўқишга сарфлашади. Ҳиндистонда аҳолининг саводхонлик даражаси 74.04 фоизни ташкил этса ҳам, ҳиндлар инглиз тилини билиши эвазига халқаро китоб бозоридаги маҳсулотлардан тўғридан-тўғри баҳраманд бўлишади. Хитойда эса матбаа соҳаси яхши ривожланган. Хусусан, ҳар йили дунё миқёсида чоп этиладиган китоб маҳсулотларининг 25 фоизидан ошиғи Хитой ҳиссасига тўғри келади.\nЖанубий Корея китобхонлик масаласида юқоридаги икки давлатдан анча паст бўлса-да, кореяликлар ўқиганларини амалга татбиқ этиш масаласида дунёнинг иккинчи рақамли халқи ҳисобланишади. Бу масалада ҳозирча сингапурликларга етадигани йўқ. Кореяликлар электрон китоб маҳсулотларини ўқишда ҳам етакчи халқ. Электрон китоблар ўрнини айни кунларда "овозли китоб" (аудио китоб)лар эгалламоқда. Мамлакатда асосан муҳандислик, ахборот технологиялари, тиббиёт йўналишидаги, аниқ фанлардаги китоблар яхши ўқилмоқда.\nЖанубий Кореяда аҳолининг китобхонлик даражасини кўтариб туриш учун жамоат кутубхоналарини ривожлантиришга алоҳида эътибор қаратилади. Хусусан, айни пайтда мамлакат миқёсида 1042 та бундай кутубхоналар мавжуд. 2019 йилнинг январь ойида қабул қилинган беш йиллик дастурга мувофиқ, мамлакат бўйлаб қўшимча 426 та жамоат кутубхоналарини, шунингдек 700 дан зиёд кичик ўлчамли кутубхоналар ташкил қилиш кўзда тутилмоқда. Мазкур масала шахсан давлат раҳбари назорати остида амалга оширилади.\nСуратларда пойтахтдаги таниқли COEX кўнгилочар савдо марказида жойлашган Starfield жамоат кутубхонасини кўриш мумкин. Китобхонлар даврасига қўшилиб, улкан билим манбасининг бир бўлагига айланишингиз билан, шовқинни ҳам унутасиз.\nКутубхонадан фойдаланиш бепул, ортиқча расмиятчиликларга ҳожат йўқ: кирасиз, зарур китобни танлайсиз ва ўқишга киришасиз. Бу ерда китобхонлик учун барча шароитлар мавжуд. Китобхонлар 50 мингдан зиёд номда жамланган китобларни, халқаро ва маҳаллий журнал ва газеталарни мутолаа қилишлари мумкин. Ташриф буюрувчилар ўзлари учун зарур манбаларни электрон тизимдан осон излаб топишлари, электрон шаклда олишлари мумкин.\nБиргина пойтахт Сеулда 120 дан зиёд жамоат кутубхоналари мавжуд. Уларнинг 7 тасида хорижий тиллардаги китоблар мавжуд ва хорижликлар ҳам бу ердаги хизматлардан фойдаланишлари мумкин.\nЮқоридаги барча давлатларнинг айни кунда жадал ривожланишидан ҳам кўриниб турибдики, китобхонлик ва бу орқали билимларни ўзлаштириш жамият тараққиётида юқори аҳамиятга эга.\nШуҳрат Сатторов, Ёнсей университети тадқиқотчиси\nКутубхона Жанубий Корея


Газета СБХ / 2014 год / № 31-32 / Бевосита мулоқот\nБизнинг савдо корхонамиз (ХХТУТ бўйича коди - 71211) бир нечта фаолият турини амалга ошириб, улар бўйича алоҳида-алоҳида ҳисоб юритади. Тушумнинг умумий ҳажмида чакана савдонинг улуши қишлоқда 5,97%ни, шаҳарда 84,51%ни, улгуржи оборот 6,91%ни, мактабдаги умумий овқатланиш эса 2,61%ни ташкил қилади. Бундан ташқари, биз бинони ижарага берамиз. Унинг учун ҳақни бошқа даромад сифатида ҳисобга оламиз, 100-кодга киритамиз ва 4%лик ставкада солиқ тўлаймиз. Бироқ ДСИда бизга айтишларича, ижара ҳақи доимий тусда бўлганда унга 6%лик ставкада солиқ солиниши керак экан. Ижара ҳақи қандай ҳисобга олиниши керак: 100-код бўйичами ёки 108-код (2-илованинг 010-сатри) бўйичами? Ундан солиқни қандай ставкада тўлаш лозим – 4%дами ёки 6%дами? Агар 6%да тўланса, қайта ҳисоб-китоб қандай амалга оширилади?\n– Сиз томондан тақдим этилган маълумотларда амалга ошираётган фаолиятингиз турларини белгилаш чоғида реализациянинг умумий ҳажмида мол-мулкни ижарага беришдан даромадлар тушумнинг қандай улушини ташкил этиши кўрсатилмаган. Мол-мулкни ижарага беришдан олинган даромадларга солиқ солиш эса мол-мулкни ижарага бериш ҳисобот даври якунлари бўйича (ортиб борувчи якун билан) корхонанинг асосий фаолият тури деб ҳисобланиши ёки ҳисобланмаслигига боғлиқдир. Агар ижарадан тушумнинг улуши реализациянинг умумий ҳажмида устун турса, мол-мулкни ижарага бериш асосий фаолият тури ҳисобланади ва 6%лик ставкада ЯСТ солинади. Савдо шохобчаларини ижарага беришдан даромадлар реализациянинг умумий ҳажмида 60%дан кўпни ташкил қилса, ЯСТ ставкаси 30%га тенгдир. Агар бундай бўлмаса, ушбу даромадлар бошқа даромадлар ҳисобланади ва асосий фаолият тури учун белгиланган ягона солиқ тўловининг ставкалари бўйича солиқ солинади (Солиқ кодексининг 353-моддаси). ЯСТ ҳисоб-китоби шакли ҳам худди шундай тарзда расмийлаштирилади. Агар мол-мулкни ижарага бериш солиқ тўловчи фаолиятининг асосий тури ҳисобланса, ундан олинган даромадлар Ҳисоб-китоб 010-сатрининг «Асосий фаолият тури» устунида кўрсатилади. Агар у бошқа даромадлар бўлса, уларнинг суммасини солиқ тўловчи ЯСТ ҳисоб-китобига 2-«Бошқа даромадлар» иловасининг 030, 010-сатрларида кўрсатади, кейин 2-илованинг 010-сатри кўрсаткичини ЯСТ ҳисоб-китобининг 030-сатрига кўчиради.\nЭслатиб ўтамиз, мол-мулкни ижарага беришдан олинган даромадларга солиқ солиш шартномада белгиланган ижара тўлови суммасидан келиб чиққан ҳолда, лекин юридик шахслар учун – давлат кўчмас мулкидан фойдаланганлик учун ижара тўловининг энг кам ставкаларидан (Президентнинг 25.12.2013 йилдаги ПҚ-2099-сон Қарори 4-банди) келиб чиқиб амалга оширилади. Бунинг маъноси шуки, корхоналар 2014 йилда ЯСТни мол-мулкни ижарага беришдан олинган даромадлардан (асосий фаолият туридан қатъи назар), шартнома бўйича ижара ҳақи суммасидан келиб чиқиб, бироқ шаҳар ёки туман ҳокимининг қарори билан белгиланган давлат кўчмас мулкидан фойдаланганлик учун энг кам ставкалар бўйича ҳисобланганидан кам бўлмаган ҳолда ҳисоблайди. Агар шартномада энг кам ставкалар бўйича ҳисобланганидан кам ҳақ белгиланган бўлса, ҳисоб-китобга энг кам ставкалар қабул қилинади.


Ҳайрия тадбири давом этмоқда | Ўзбекистон ва жахон янгиликлари\nҲайрия тадбири давом этмоқда\nЎзбекистон 13 июнь 11:08 109\nЎзбекистон Истеъмолчилар ҳуқуқларини ҳимоя қилиш жамиятлари федерациясининг хабарига кўра, Самарқанд шаҳрининг “Зулфия” маҳалласида истиқомат қилувчи 1965 йилда туғилган Дилором Сафарова нафақа пули эвазига кун кечиради. Қарамоғида икки нафар фарзанди бор, улардан бири вояга етмаган.\n63 ёшни қаршилаган Тамилла Сардарова эса ойига 177 минг миқдорда нафақа олади. Ёлғиз ногирон фарзандининг парвариши ҳам онахоннинг зиммасида.\n1-гуруҳ ногирони бўлган Фазиля Маметова эса тўшакка михланган. Парвариш ва ғамҳўрликка муҳтож. Қизи у билан яшайди ва ўз-ўзидан маълумки, олий маълумотли филолог бўлишига қарамасдан, ҳеч қаерда ишлашнинг ҳозирча имкони йўқ.\nЮқорида номлари зикр этилган фуқароларнинг коммунал тўловларига Ўзбекистон Истеъмолчилар ҳуқуқларини ҳимоя қилиш жамиятлари Федерацияси томонидан ишлаб чиқилган “Ижтимоий кўмак” акцияси доирасида Самарқанд вилоят ҳудудий бирлашмаси томонидан ёрдам кўрсатилди. Тадбирга бирлашма томонидан таклиф этилган МИБ Самарқанд шаҳар бўлими инспектори Темур Мамадалиевнинг маълумотида келтирилишича, 544 та хонадондан иборат “Зулфия” маҳалласи фуқароларининг табиий газдан 13млн. сўм, электр энергиясидан 29 млн. сўм , ичимлик сувидан 19 млн. сўм қарзи мавжуд.\nТадбирда ҳудудий бирлашма ҳамда шаҳар жамияти мутасаддилари маҳалла вакиллари билан биргаликда ушбу хонадонларда бўлиб, мутахассислар томонидан ушбу ҳайрия акциясининг мазмун-моҳияти ҳақида йиғилганларга маълумот берилди.\nИжтимоий ҳимояга муҳтож, кам таъминлинган оилаларнинг яшаш шароити, турмуш тарзи билан яқиндан танишдилар. Уларга ижтимоий кўмак кўрсатилди.\nМИБ ходими ташкилотга миннатдорчилик билдириб, хонадон эгаларига шу ернинг ўзида тўлов суммалари кўрсатилган чекни тақдим этди.


Олмонияда хорижийларга қарши ҳужумлар ортган - BBC News O'zbek\nОлмонияда хорижийларга қарши ҳужумлар ортган\nImage caption Миллий Демократик Партиянинг энди Оврўпо парламентида вакили бор\nРасмий рақамларга кўра, 2013 йил Олмонияда хорижийларга қарши ҳужумлар бешдан бир қисмга ортган. Айни пайтда Исломий гуруҳлар таҳдиди ҳам ўсиб бораётгани айтилади.\nИчки ишлар вазири Томас до Майзейрнинг Берлиндаги мухбирларга айтишича, аксил-хорижий ҳужумлар 2012 йил билан солиштирганда 20.4% кўтарилган. Яъни, 2012 йил 393та ҳодиса кузатилган бўлса, бир йил ўтиб, бу рақам 473тага чиққан.\nАввалроқ, экстремистлар сиёсий бошпана сўраш ҳуқуқидан суистеъмол қилаётгани юзасидан хавотирлар билдирилганди.\nВазирга кўра, Олмониядан 270дан ортиқ Исломий экстремист Сурияга жўнаб кетган.\n"2014 йил бошларидан 270дан ортиқ олмон исломчилари ёки олмониялик исломчилар Сурияга жангларда иштирок этиш ва ё дастак учун кетишган. Қайси кўринишда бўлмасин, Ассад тузумига қаршилик ҳали ниҳоя топмайдиган тренд", дейди Томас до Майзейр.\nИчки жосуслик хизмати мамлакатдаги радикализм ҳоллари бўйича ҳисобот чиқарган. Унда айтилишича, ўнг-қанот экстемистлари сони кам бўлса-да, (22,150дан 21,500га) тушган. Зўравонликка шай ўнг-қанотчилар эса, 9,600 нафарлигича қолган.\nЎтган йил Олмониядаги Исломий экстремистларга оид рақамлар 42,550дан 43,190га чиққани қайд қилинган. Чап-қанот экстремистлари сони 29,700дан 28,500га тушган.\n'Қўрқитиш ва ёмонотлиқ қилиш'\nImage caption Олмониядаги Исломий экстремистларга оид рақамлар 42,550дан 43,190га чиққани қайд қилинган\nОврўпо Иттифоқидаги энг бадавлат ва аҳолиси кўп мамлакат Олмонияда муҳожирлар сони 2013 йил 18 фоизга ортган. Бу 20 йил асносида энг юқори кўрсаткич дея қайд қилинади.\nМуҳожирларнинг аксарини овроҳудуд - Италия ва Испания каби мамлакатлар, шунингдек, Шарқий Оврўподан келганлар ташкил қилган.\nЎтган ҳафта Олмония яна суриялик қочқинларни қабул қилиш билан уларнинг сонини икки бараварга ортиши ва 20,000 етиши мумкинлигини айтганди.\nВазир до Майзейр эса: "Ўнг-қанотчилар мунтазам равишда хорижийлар муҳитини заҳарлашга уринишлари мени хавотирга солади. Улар бошпана сўровчиларни ёмонотлиқ қилиш ва уларга қарши қўрқув уйғотишга ҳаракат қиладилар", дейди.\nОлмония ўнг қанот экстремистларни нацистлар рамзларини тақиқлашга оид қонунлар билан бостириш ҳаракатида.\nЎнг қанотдаги Миллий Демократик Партиянинг ўтган ойги муваффақияти барчани ҳайратга солди. Партия раҳбари ўринбосари Оврўпо Парламентига сайланди.\nИсломчилар таҳдиди Оврўпо ғарбидаги Британия ва Франса каби бошқа давлатларни ҳам хавотирга солади.\nОлмония Ички ишлар вазири Брюсселдаги яҳудийлар музейига қилинган ҳалокатли ҳужумни Суриядан қайтаётган жангарилар хавфига мисол қилиб кўрсатади. Ўшанда 4 инсон отиб ўлдирилганди.\nҲужумда гумон қилинган 29 ёли Франция фуқароси Меҳди Неммуша ҳибсда қолмоқда. Прокурорларнинг айтишларича, гумондор Сурияда бир йилдан ортиқ бўлган ва радикал исломчилар билан алоқаси бор. У видеоёзувда ўзи қўл урган қотилликка иқрор бўлган.\n"Оврўпо, жумладан Олмонияда мавҳум хатар аниқ, ҳалокатли тусга кирган", дея қўшимча қилади Олмония Ички ишлар вазири.\nҲисоботда қўшимча қилинишича, чап-қанот эсктремистлар томонидан амалга оширилган зўравонликлар ўтган йилга қараганда 26 фоизга ортган.\nЧап-қанотдагиларни полицияга ҳужумлари 34 фоиз, уларнинг ўнг-қанот гуруҳларга қарши зўравонликлари қарийб 40 фоиз ўсган.\n"Биз зўравонлик амалларини ортганини қабул қила олмаймиз ва уларга қарши барча конституцион чораларни кўрамиз", деб айтган вазир.\n"Украина инқирози тинч йўл билан ечилиши керак"\nМесут Ўзил Олмонияда яна зўрларнинг зўри\nОлмонияда полициячи ўз "маъшуқини еб қўйган"\nОлмония: масжид қурилишига чўчқа калласи билан қаршилик қилинмоқда\nМеркел хоним Олмонияни учинчи муддат бошқаради\nОлмонияда икки рус 'жосуси' устидан маҳкама бошланмоқда


Пингвин ва опера\nБританиялик таниқли опера хонандаси Ник Алленнинг машҳур «O sole mio» қўшиғи пингвингларга ёқмади, дея хабар тарқатади «Topnews.ru».\nГап шундаки, хонанда Антарктидага саёҳати чоғида пингвинларга қўшиқнинг қандай таъсир қилишини аниқламоқчи эди. Шу боис жониворларга «O sole mio» қўшиғини куйлади. Бироқ пингвинлар на оҳанг, на бой овоз тембрини тушунди, дастлабки нотаданоқ тумтарақай қочиб кетишди.\nФранцияда минимал иш ҳақи ошади\n17:38, 13.12.2018 ✔19\nФранция президенти Эммануэль Макрон «сариқ нимчалилар» ҳаракати номини олган намойишчилар акцияси талабларига жавобан, халқига телемурожаат билан чиқди. Мамлакатда «Фавқулодда иқтисодий вазият» эълон қилинди, дея хабар тарқатди euronews.\nСалом, Янги йил арчаси!\n17:37, 13.12.2018 ✔22\nДушанбеда Марказий Осиё давлатлари ичида биринчи бўлиб Янги йил бош арчаси ўрнатилди.\nГўшт нархи ошди, нега?\n17:36, 13.12.2018 ✔20\nЖанубий Қозоғистонда, Чимкентда мол гўшти нархи сўнгги икки ҳафта ичида бирдан қимматлашиб, бир килограмми 1400 тенгедан 1600 тенгега етди (3,7$ –4,3$, Ўзбекистон пулида: 30754 – 35741 сўм).\n✔ 19  17:38, 13.12.2018\n✔ 22  17:37, 13.12.2018\n✔ 20  17:36, 13.12.2018\nНоқонуний бойлик орттириш\nҚирғизистонда бош вазирнинг собиқ ўринбосари Дуйшенбек Зилалиев устидан жиноий иш очилди. У мансабдор шахснинг ноқонуний бойлик орттириши билан боғлиқ модда бўйича айбланмоқда.\n✔ 22  17:35, 13.12.2018\n«WhatsApp»даги террорчи ушланди\nРоссияда WhatsApp канали орқали ёшларни террорчилик ташкилотига ёллаш билан шуғулланган гуруҳ аниқланди.\n✔ 32  18:02, 06.12.2018


2017 йилнинг энг арзон сайёҳлик йўналиши аниқланди\n2017 йилнинг энг арзон сайёҳлик йўналиши аниқланди. Forbes талқинига кўра, Шимолий Вьетнам 2017 йилда энг арзон сайёҳлик йўналиши бўлди. Ушбу ҳудуд 21 та ўриндан иборат рўйхатга бошчилик қилмоқда.\nХитой билан чегара бўйлаб ҳудудлар – Вьетнам пойтахти Ханойдан шимолда сайёҳ хусусий сектордаги уй учун бир кечага 10-15 доллар, умумий ётоқхонадаги жойга эса 5 доллар тўлайди. Овқатланишда бир таом учун 50 центдан 2 долларгача тўланади.\nРейтингнинг 2-ўрнини Қирғизистон пойтахти Бишкек эгаллади. Бу ерда хусусий секторда яшаш кунига 15 долларга, овқатланиш 2 долларга тушади. Сайёҳ икки марта овқатланиш билан ўтовда яшашга кунига 20 доллар тўлайди. Етакчи учликни Лиссабон якунламоқда, бу ерда арзон уй кечасига 30 долларга баҳоланади.\nРейтингнинг кейинги ўринларини Сеул, Бухарест, ЖАРдаги Кейп-Пойнт бурни, Крит ороли (Греция), Филиппиннинг Палаван ороли, Берли Хедс аҳоли пункти (Австралия, Квинсленд штати) ва Порту эгаллаган.\n13:17 / 17.03.2018\n15:56 / 15.03.2018\n16:40 / 08.12.2017


“Сеҳргар” онасининг дафн маросимига келмади - EFFECT.UZ\n“Сеҳргар” онасининг дафн маросимига келмади\n. 23:15 | 23.02.2021\nБразилиялик футболчи Роналдиньонинг онаси 71 ёшда ёруғ дунёни тарк этди.Коранавирус асоратлари туфайли вафот этган Мигелина билан хайрлашиш Порто-Алеграда бўлиб ўтди, аммо Роналдиньо маросимга келмади. Синглисининг сўзларига кўра, футболчини ушбу вазият ларзага келтирган ва ўзида маънавий куч топа олмаган.\nКўплаб футболчилар сеҳргарга ҳамдардлик билдиришган.\n«Ронни менда ҳеч қандай сўз йўқ, бунга ишонмаяпман. Сизга куч тилайман.Сизни ва оилангизни яхши кўраман. Мен жуда афсусдаман» , — деб ёзган Месси Инстаграмда.\n«Кучли бўл, Ронни.менинг ҳамдардлигим», — деб Неймар ҳам муносабат билдирди.\nМаълумот учун, Роналдинъонинг онаси Мигелина 2021 йил 21 февральʼ куни 71 ёшда вафот этди.\nШуҳрат Мусаев Наманган вилояти ҳокимининг ўринбосари бўлди


Учинчи боб. Набий соллаллоҳу алайҳи ва салламнинг “Умматимнинг ҳалокати нодон ёшлар қўлидадир!” – деганлари ҳақида – Imom Buxoriy xalqaro ilmiy-tadqiqot markazi\nHome / ҲАДИС / Учинчи боб. Набий соллаллоҳу алайҳи ва салламнинг “Умматимнинг ҳалокати нодон ёшлар қўлидадир!” – деганлари ҳақида\n23/10/2019\tҲАДИС 193 кўрилган\n7058 – حَدَّثَنَا مُوسَى بْنُ إِسْمَاعِيلَ حَدَّثَنَا عَمْرُو بْنُ يَحْيَى بْنِ سَعِيدِ بْنِ عَمْرِو بْنِ سَعِيدٍ قَالَ أَخْبَرَنِي جَدِّي قَالَ كُنْتُ جَالِسًا مَعَ أَبِي هُرَيْرَةَ فِي مَسْجِدِ النَّبِيِّ صَلَّى اللَّهُ عَلَيْهِ وَسَلَّمَ بِالْمَدِينَةِ وَمَعَنَا مَرْوَانُ قَالَ أَبُو هُرَيْرَةَ سَمِعْتُ الصَّادِقَ الْمَصْدُوقَ يَقُولُ هَلَكَةُ أُمَّتِي عَلَى يَدَيْ غِلْمَةٍ مِنْ قُرَيْشٍ فَقَالَ مَرْوَانُ لَعْنَةُ اللَّهِ عَلَيْهِمْ غِلْمَةً فَقَالَ أَبُو هُرَيْرَةَ لَوْ شِئْتُ أَنْ أَقُولَ بَنِي فُلَانٍ وَبَنِي فُلَانٍ لَفَعَلْتُ فَكُنْتُ أَخْرُجُ مَعَ جَدِّي إِلَى بَنِي مَرْوَانَ حِينَ مُلِّكُوا بِالشَّأْمِ فَإِذَا رَآهُمْ غِلْمَانًا أَحْدَاثًا قَالَ لَنَا عَسَى هَؤُلَاءِ أَنْ يَكُونُوا مِنْهُمْ قُلْنَا أَنْتَ أَعْلَمُ\n7058-ҳадис. Амр ибн Яҳё ибн Саид ибн Амр ибн Саид боболаридан ривоят қиладилар: “Жаноб Расулуллоҳнинг Мадинадаги масжидларида Абу Ҳурайра билан бирга ўтирган эдим, Марвон ибн Ҳакам ҳам биз билан бирга эди. Шунда Абу Ҳурайра: “Ростгўйлар ротгўйи бўлмиш Расулуллоҳ соллаллоҳу алайҳи ва саллам: “Умматимнинг ҳалокати қурайшдан бўлган нодон ёшлар қўлида бўлади!” – дедилар.” Марвон: “Ундай ёшларга Аллоҳ таолонинг лаънати бўлсин,” – деди. Абу Ҳурайра: “Агар Бани Фалон, бани Фалон (фалончини ўғли), деб уларнинг номларини айтишимни истасанг, айтай!” – деди. Мен бобом билан бирга Марвон қабиласи ҳузурига, улар Шомни эгаллаган пайтда борган эдим, шунда бобом уларнинг нуқул ёш-яланглар эканлигини кўриб: “Жаноб Расулуллоҳ бизга айтган ёшлар шулар бўлмаса эди,” – дедилар. Биз: “Сиз биздан кўра яхшироқ биласиз,” – дедик.\nАмр ибн Яҳёнинг бобоси – Саид ибн Амр ибн Саид ибн Осс ибн Умая ал-уммавий ал-Маккий, Саид ибн Осс розияллоҳу анҳу Бадр жангида ўлдирилган машҳур саҳобий.\nАбу Ҳурайра – Абдуроҳман ибн Сохр розияллоҳу анҳу, Абу Ҳурайра у кишининг кунялари бўлган, нима сабабдан Абу Ҳурайра деб лақаб олганини шундай ҳикоя қилади: “Бир мушукча топиб олгандим ва уни енгимда олиб юрардим. Шу сабабдан мени Абу Ҳурайра (мушук эгаси) дея чақирадиган бўлишди”. Расулуллоҳ соллаллоҳу алайҳи ва салламдан энг кўп ҳадис ривоят қилган саҳобий, 600 000 атрофида ҳадис ёд олган. 78 ёшида ҳижрий 57 йилда Мадинада вафот этган.\nМарвон ибн Ҳакам – (683-685 йиллар). Абу Абдулмалик Марвон ибн Ҳакам ибн Абул Осс ибн Умайя. Муовия ибн Язиддан сўнг халифаликни эгаллаб, икки йил халифалик қилган. Ундан сўнг ўрнига ўғли Абдулмаликни халифа қилиб қолдиради. Тарихда “Қироллар отаси” деган ном билан машҳур, чунки ундан кейин бирин-кетин тўртала ўғли ҳам халифа бўлади.\nАбу Ҳурайра: “Ростгўйлар ротгўйи бўлмиш Расулуллоҳ соллаллоҳу алайҳи ва саллам: “Умматимнинг ҳалокати қурайшдан бўлган нодон ёшлар қўлида бўлади!” – дедилар.”\nПайғамбар соллаллоҳу алайҳи ва салламнинг сифатларидан бири ростгўйликдир. Пайғамбаримиз Муҳаммад соллаллоҳу алайҳи ва саллам нубувват билан неъматланмасидан олдин “Муҳаммад амийн – ростгўй Муҳаммад” номини олган эдилар. У зот ростгўйликка қаттиқ тарғиб қилиб, ёлғончиликдан узоқ бўлишга чақирганлар. Чунки, ростгўйлик жамиятни ислоҳ қилса, ёлғончилик уни бузувчи омилардан саналади. Пайғамбар соллаллоҳу алайҳи ва салламдан ростгўйликка тарғиб қилинган, ёлғон сўздан қайтарилган бир қатор ҳадислар ворид бўлган:\nПайғамбаримиз Муҳаммад соллаллоҳу алайҳи ва саллам: “Рост гапиринглар, чунки ростгўйлик яхшиликларга бошлайди ва бу яхшиликлар жаннатга йўллайди. Киши рост гапираверса, у Аллоҳ таоло ҳузурида жуда ростгўй деб ёзилиб қолади. Ёлғон гапиришдан ўзларингизни сақланг, чунки ёлғон гапириш ҳамма бузуқларга олиб боради, бузуқлар эса дўзахга йўллайди.киши ёлғон гапираверса, Аллоҳ ҳузурида ёлғончи бўлиб ёзилиб қолади”, – деган бўлсалар, ёлғончилик ҳақида: “Ёлғончилар менинг умматим эмас,” – дейдилар.\nШу сабабли Абу Ҳурайра розияллоҳу анҳу сўзлашдан аввал Расуллуллоҳнинг ростгўйлик сифатларини алоҳида таъкидлаб, ундан сўнг у зотнинг умматнинг ҳалокати нодон ёшлар қўлида эканлиги тўғрисидаги ҳадисларини келтирди.\nУшбу ҳадисни баъзи муҳаддислар Расуллуллоҳ замонларидан кейин бошланган фитналарга, хоссатан Язид ибн Муовияга боғлашадилар. Аммо, ҳадисни матнида келтирилган “нодон ёшлар” шахси аниқ бўлмагани ва бобда мавзу сифатида келтирилган ҳадис матни ҳам кўплик ҳолатида келтирилгани учун ушбу ҳадисни ягона шахсга боғлаш тўғри эмас. Имом Бухорий ҳазратлари ҳам мавзуни умумий ҳолатдаги ҳадис матни билан келтирди.\nШунингдек, Абу Ҳурайрадан ривоят қилинган бошқа ҳадисда Расулуллоҳ соллаллоҳу алайҳи ва саллам: “Ёшларни бошлиқ бўлмоғидан паноҳ сўрайман,” – дедилар. Саҳобалари: “Ёшларни бошлиқ бўлиши нима (ёки, у иш қандай бўлади)?” деб сўрашдилар. Расулуллоҳ соллаллоҳу алайҳи валлам: “Агар (улар раҳбар бўлсалар) уларга итоат қилсангизлар ҳалок бўласизлар, агар итоат қилмасангизлар сизларни ҳалок қилишади. Уларнинг итоатидаги уларни ҳалок бўлиши диннинг ҳалокатидир, уларга итоат қилмасликдаги сизларнинг ҳалокатингиз жонларингизни ҳалокатидир,” – дедилар.\nШу сабабли муҳаддислар ва уммат уламолари юрт раҳбарлигига ҳамда бошқа дин ва дунё ишларига раҳбарликка ёш йигитларни тайин қилмасликни авло деб билишиб, аксинча ҳаёт тажрибасига эга, узоқни кўра биладиган оқил кишиларни раҳбарлик қўйишни тавсия қилишади.\nМарвон: “Ундай ёшларга Аллоҳ таолонинг лаънати бўлсин,” – деди.\nМарвон ибн Ҳакам мусулмонлар бошига мисли кўрилмаган балоларни ёғдирилишига сабаб бўладиган бундай ёшларни лаънатлади. Марвон ибн Ҳакамнинг бундай ёшларни (улар орасида ўз фарзандлари ҳам бўлган) лаънатламоғида ҳам бир ҳикмат бор. Балки, Аллоҳ таоло уни эшитган ёшлар шояд ўзларининг бундай хато йўлларидан қайтсалар, улуғларнинг сўзларига қулоқ тутсалар, дея бу лаънатни Марвоннинг тилига жорий қилгандир. Марвон ибн Ҳакам эса бу умматнинг фақиҳи ўлароқ, ёши етмишга яқинлашиб Язиднинг ўрнини эгаллайди. Ундан кейин бошланган фитналар оловини ўчириб, бутун мамлакатда тинчлик ўрнатади.\nАбу Ҳурайра: “Агар Бани Фалон, бани Фалон (фалончини ўғли), деб уларнинг номларини айтишимни истасанг, айтай!” – деди.\nАбу Ҳурайра розияллоҳу анҳу фитнага сабаб бўладиган мазкур қурайш ёшларини номларини аниқ билганлар, агар айтиш мумкин бўлганида ёки айтишни истаганларида бу саволни бериб ўтирмасдан ҳам албатта айтар эди. Аммо, мазкур ҳадис тўпламининг “Илм китоби”даги 120-ҳадисда айтилганидек, саҳобалар, жумладан Абу Ҳурайра розияллоҳу анҳу ҳам Расулуллоҳ соллаллоҳу алайҳи ва салламдан эшитган ҳар бир ҳадисни, хоссатан, келажакда бўладиган фитналар тўғрисидаги хабарларни оммага ошкор этиши мумкин бўлмаган.\nМен бобом билан бирга Марвон қабиласи ҳузурига, улар Шомни эгаллаган пайтда борган эдим, шунда бобом уларнинг нуқул ёш-яланглар эканлигини кўриб: “Жаноб Расулуллоҳ бизга айтган ёшлар шулар бўлмаса эди,” – дедилар.\nҲадисни ривоят қилаётган ровий Амр ибн Яҳё бобоси Саид ибн Амр билан Марвон ҳукмронлик қилган жойларга – Шомга боришади. Ёши етмишга яқинлашган Марвон ўзининг қўл остига асосан ёш йигитларни бирлаштирган эди. Саид ибн Амр Пайғамбар алайҳи-с-салом айтган ёшларни шулар деб тахмин қилади. Аммо, Саид ибн Амрнинг сўзлари нотўғри бўлиши мумкин. Чунки, бу ёшларни бошқариб турган халифа кекса ёшли киши, умматнинг фақиҳи эди. Шомда халифаликка қарши исён кўтарганлар ҳам ёш-яланглар бўлган. Балки, Саид ибн Амр исён кўтарган ушбу ёшларни назарда тутган бўлиши мумкин.\nБиз: “Сиз биздан кўра яхшироқ биласиз,” – дедик.\nАмр ибн Яҳё ўзларига савол оҳангида сўз айтган бобосига ҳурмат билан “бундай ёшларни биздан кўра сиз яхшироқ биласиз”, деб жавоб берди.\nСаҳобалар ва тобеъинлар ҳамда ундан кейинги даврларда ҳам дин душманлари томонидан ёшлар онгини Ислом динига боғлаган ҳолда нотўғри ақидалар билан тўлдиришга ҳаракатлар бўлган. Бу ҳаракатлар ҳозир ҳам тўхтагани йўқ, аксинча йиллар ўтгани сари янада такомиллашиб бормоқда. Жамиятда динга боғлаган ҳолда фитналар келтириб чиқаришда ёшлар онги ва кучидан фойдаланишнинг турли хил йўллари ва усуллари ишлаб чиқилаётгани соғлом фикрли ҳар қандай кишини ташвишга солмасдан иложиси йўқ. Ислом – миллий маънавиятимизнинг ажралмас бўлагидир. Аммо, бу ҳолатдан фойдаланган ҳолда Ислом дини номидан ёшларимиз онгини ислом дини номи остида турли хил экстремистик ва террористик ғояларни сингдиришга урунишлар ҳозирги вақтда авж олиб кетди. Бунёдкор ва бузғунчи ғоялар ўртасидаги бундай ғоявий палигон кенг миқёсда дунё бўйлаб тарқалганлиги ҳар бир оқил инсонни хавотирга солмоқда. Бугунги кунда экстремизм ва терроризмдан ёшларимизни асраш ҳар бир зиёли кишининг муҳим вазифаларидан бири ҳисобланади. Турли бузғунчи оқимлар ёшларимизнинг, қолаверса ҳар бир инсоннинг энг нозик нуқтаси – имон, эътиқоддан, динга бўлган эҳтиёжидан фойдаланган ҳолда ўз мақсадларини амалга оширишга интилмоқда экан, биз ҳам ёшларимизнинг маънавий иммунитетини шакллантиришимиз лозим. Шунингдек, ёшларимизни турли хил ёт оқимлардан ҳимоя қилишда диний омиллар – Қуръон оятлари ва ҳадислардан кенг фойдаланиш ҳамда диннинг асл моҳиятини англатиш лозим.\nЖамиятга ва бутун борлиққа эзгулик исташ Ислом динининг асл моҳияти ҳисобланади. У табиат, жамият, инсон ва унинг онги, яшашдан мақсади ҳамда тақдири инсониятни бевосита қуршаб олган атроф-муҳитдан ташқарида бўлган, уни яратган, айни замонда инсонларга тўғри, ҳидоят йўлини кўрсатадиган ва ўргатадиган илоҳий қудратга ишонишни ифода этадиган таълимотдир.\nБу борада муҳтарам Президентимиз огоҳликка чақириб: “Ўз болангни ўзинг асра” деган шиорлари остида ҳар бир ота-она ўз фарзандини, ўқитувчи ўз талабасини бепарволик қилмасдан бундай оқимлар таъсиридан ҳимоя қилишга интилиши ҳамда бу йўлда ўз устида ишламоғи, изланмоғи даркор. Ёшларимиз таълим-тарбиясини миллий ва диний қадриятлар асосида шакллантириб, Ватанга муҳаббат, ота-она, элу юртга муҳаббат билан ҳамоҳанг қилиб, миллий ва диний қадриятларни, она заминни ва ҳатто унда ўсган ҳар бир дарахтни, кўчатни асраб-авайламоқга ҳамда келажак авлод учун озод-обод Ватанни асраб етказиш ўсиб келаётган ҳар бир ўсмир йигит-қизнинг вазифаси эканлигини ўргатиб боришимиз зарур. Ёшларимиз онги ва руҳиятига салбий ва кескин таъсир қилувчи ҳар қандай воситаларга қарши уларда аввало иммунететни ҳосил қилишимиз энг долзарб ишлардан бири ҳисобланади.\nРаҳбарликка ҳаётий тажрибага эга, ёши улуғ кишиларни сайлаш.\nЁш йигитларга раҳбарлик лавозимини беришдан эҳтиёт бўлиш.\nЁшларнинг тарбиясига бепарво бўлмаслик.\nЁшларни турли ақидавий хуружлардан ҳимоя қилиш.\nОлим кишилар билган илмларини ҳаммасини ҳам оммага ошкор қилишлари жоиз эмаслиги.\nЁши улуғ, илмли кишиларни ҳурмат қилиш.\n Ушбу ҳадисни Имом Бухорий “ат-Тарих ал-кабийр” асарида “ёшлар” деб умумий ҳолатда ривоят қилган. Қаранг; 1315-ҳадис.\nمالك بن ظالم سمع أبا هريرة قال عمرو بن مرزوق حدثنا شعبة عن سماك عن مالك بن ظالم عن أبي هريرة عن النبي صلى الله عليه وسلم قال هلاك أمتي على أيدي أغيلمة من قريش\n Фатҳул-Борий. 9 жуз. –Б 13.\n“ал-Жомиъ ас-саҳиҳ” , Фитналар китоби, учинчи боб, 7058-ҳадис\nБир ҳадис шарҳи Абдуллоҳ розияллоҳу анҳу ривоят қилади: “Мен Пайғамбаримиз соллаллоҳу алайҳи ва саллам билан …


Янги йилда Ўзбекистонга сайёҳлар оқими 65 фоизга ошди\nЯнги йилда Ўзбекистонга сайёҳлар оқими 65...\n16.03.2018 11:39 0 1301\nЎзбекистонга сайёҳлар оқими кўпайиб бормоқда. Жорий йилнинг январь-февраль ойларида ўтган йилнинг шу даврига нисбатан мамлакатга ташриф буюрувчилар сони 65 фоизга кўпайди, деб хабар берди «Спутник» нашри.\nТуристлар оқими йилига 30 фоизга ўсди. 2017 йилда мамлакатга 3 миллион сайёҳ ташриф буюрган бўлиб, бу 2016 йилга нисбатан 30 фоизга кўпдир. Уларнинг 2 миллиондан ортиғи бизга қўшни давлатлар бўлса, қолган 120 минг нафари руслардир. Агар ушбу ўсиш давом этса, бу йил 4 миллион турист ташриф буюриши кутилмоқда.\nМаълум бўлишича, мамлакатда турист ўртача 3 кун давомида саёҳат қилади.\nХориж 03/04, 11:33


Feb. 6, 2018, 5:18 p.m. 3057\nФИФА расмий ҳомийси саналган Coca Cola компанияси ташаббуси билан Жаҳон чемпионати бош соврини жаҳон кубоги 6 февраль куни Тошкентга олиб келинди.\nКубокни ФИФАнинг элчиси, 1998 йилги жаҳон чемпиони бўлган франциялик Кристиан Карамбё бошчилигидаги делегация Ўзбекистонга олиб келди.\nКуннинг биринчи қисмида делегация аъзолари ва Ўзбекистон вакиллари иштирокида матбуот анжумани ташкиллаштирилди. Анжуманда Спорт қўмитаси раиси Рустам Қурбонов, Coca Cola вакили Александра Аккирман, МОҚ президенти Умид Аҳмаджонов, ФИФА элчиси Кристиан Карамбё, ва Coca Colaнинг Ўрта Осиё ҳудудлари бўйича раҳбари Евгения Стоичкова иштирок этди.\nМатбуот анжумани бошида ЎФА 1-вице президенти Умид Аҳмаджонов сўз олди: «Бугун Ўзбекистонда тарихий воқеа кузатилмоқда. Жаҳон кубоги илк марта Ўзбекистонга олиб келинди. Умид қиламизки Ўзбекистон терма жамоаси 2022 йил Қатарда бўлиб ўтадиган Жаҳон чемпионатида иштирок этади. Қачонлардир терма жамоамиз ушбу кубокни ютиб уни Ўзбекистонда олиб қолади деб умид қиламиз».\nШундан сўнг Жисмоний тарбия ва спорт қўмитаси раиси Рустам Қурбонов сўзл олди: «Жаҳон кубогини қабул қилиш ва Жаҳон чемпионини кутиб олиш Ўзбекистон учун жуда катта шараф. Бу тадбирга қизиқиш катта эканлигини кўплаб ОАВ вакиллари бу ерда иштирок этаётганидан ҳам билиб олишимиз мумкин. Барчангизни мана шундай байрамда иштирок этаётганингиз билан табриклайман ва меҳмонларимизга Тошкентга хуш келибсиз дейман».\nЎзбекистон вакилларидан сўнг ФИФА элчиси, жаҳон ва Европа чемпиони Кристиан Карамбё сўз олди ва ўз тилакларини ҳам билдирди: «Жаҳон чемпионати кубогини Ўзбекистонга олиб келганимиздан хурсандман. Бу воқеа футбол мухлислари учун ҳақиқий байрам ҳисобланиши аниқ. Бизни бу ерда кутиб олган барчага миннатдорчилик билдирмоқчиман.\nШу ўринда Ўзбекистон U-23 терма жамоасини Осиё чемпионатида қозонган ғалабаси билан табриклашни истардим. Айнан шу ютуқ Ўзбекистоннинг келажакдаги натижаларига катта умид бағишлаши тайин. Умид қиламанки, Ўзбекистон терма жамоаси кейинги Жаҳон чемпионатларида иштирок этади. Бу йўлда уларга омад тилайман».\nCoca-Cola компаниясининг Ўрта Осиё ҳудуди бўйича раҳбари саналган Евгения Стоичкова ўз фикрлари билан ўртоқлашди: «Ушбу кубок дунё бўйлаб сайр қилишда давом этмоқда. У Россияда бошланган ва дунёнинг кўплаб давлатларида бўлади, тур эса айнан Россияда тугайди. Ушбу кубок 6 кг соф олтиндан тайёрланган. Ушбу кубокни фақат давлат раҳбарлари ёки Жаҳон чемпиони бўлган футболчилар ушлай олишади. Coca Cola компанияси эса оддий одамлар ва мухлислар ҳам ушбу кубок билан расмга тушиши учун ёрдам бериш истагида мазкур лойиҳани амалга оширишга қарор қилган. Бугун Тошкентда минглаб мухлислар ушбу кубокни кўриш имкониятига эга бўлишади. Бу йил Coca Cola Ўзбекистонда фаолият бошлаганига 25 йил тўлади. Шу маънода ЖЧ Кубоги ташрифини совға қилиш имконияти ҳам аслида рамзий маънога эга. Ўзбекистон терма жамоасига омад тилайман, бир кун келиб сизнинг ҳам терма жамоаингиз Жаҳон чемпионатларида иштирок этишига тилакдошман».\nШундан сўнг матбуот анжуманида иштирок этаётган иштирокчилар ўзларини қизиқтирган саволлар билан мурожаат қилишди.\n- Coca-Cola жуда катта компания ҳисобланади. Шу жиҳатдан уларда тур уюштириш учун бошқа исталган давлатни танлаш имконияти мавжуд эди. Аммо айнан Ўзбекистонга олиб келинди. Нима учун айнан Ўзбекистон танланди?\nАлександра Аккирман: - Биринчи навбатда кубокни илгари ҳеч қачон олиб борилмаган мамлакатларга олиб боришни истадик. Айнан шу сабаб ҳам Ўзбекистон танланди.\n- Ўзбекистон U-23 терма жамоасини Осиё чемпионатидаги ғалаба билан табрикладингиз. Сизнингча бу ғалаба Ўзбекистонга нима келтиради?\nКристиан Карамбё: - Чемпионлик албатта Ўзбекистон терма жамоасига катта фойда келтиради. Ҳозирги ёшлар терма жамоаси келажакда миллий терма жамоа ўзагини ташкил қилади. Шундай экан Ўзбекистон футболи ишончли қўлларда эканини айтишим мумкин.\nШундан сўнг матбуот анжумани якунланди ва кубокни намойиш этиш тадбири бўлиб ўтди. Кубокни Кристиан Карамбё ва Спорт қўмитаси раиси Рустам Қурбоновлар тантанали равишда намойиш этиб беришди.\nТадбирлар «Ўзбекистон» спорт мажмуасида давом эттирилди. У ерда кубок билан барча мухлислар суратга тушиш имкониятига эга бўлишди. Тадбир давомида Кристиан Карамбё ва кўнгилли қатнашчилар иштирокида мастер-класс тадбирлари уюштирилди. Ёш футболчилар дарвозаларга махсус белгиланган жойларга аниқ зарба бериш бўйича беллашишди. Аниқ зарба соҳибларига Coca Сola компаниясининг махсус совғалари топширилди.\nШу тариқа қарийб 4 соат давом этган икки қисмдан иборат тадбир ўз ниҳоясига етди.\n17 Октябрь 12075\n16 Октябрь 7471\n15 Октябрь 11557\n15 Октябрь 5014\n15 Октябрь 6628\n14 Октябрь 23547\n14 Октябрь 16353\n17 Октябрь 15625\n17 Октябрь 15103\n13 Октябрь 14570


Жаслиқ қамоқхонасидаги ҳуқуқбон БМТ бош котибидан ёрдам сўради\n15 май 2021, Тошкент вақти: 10:58\nАъзам Фармонов мактуби\nДеярли тўққиз йилдан буён Қорақалпоғистондаги Жаслиқ қамоқхонасида сақланаётган ҳуқуқ ҳимоячиси Аъзам Фармонов БМТ бош котиби Пан Ги Мунга мактуб йўллаб, уни ўз ҳимоясига олишни сўради. Аъзам Фармонов яқинларининг 22 май куни Озодликка маълум қилишича, апрель ойида Қорақалпоғистон республикаси Қўнғирот туман суди унинг жазо муддатини яна беш йилу 26 кунга узайтирган.\nШу йил бошида битилгани ва муаллиф дастхати экани ишонилган хатда Аъзам Фармонов Жаслиқ қамоқхонаси маъмурияти уни “руҳий ва жисмоний қийноқлар остида” ушлаб келаётганидан БМТ бош котибига шикоят қилади.\nЯнгиер шаҳар суди 2006 йил июнь ойида Аъзам Фармоновни товламачиликда айбдор деб топиб, 9 йилга озодликдан маҳрум этганди.\nАъзам Фармонов яқинларининг 22 май куни Озодликка маълум қилишича, апрель ойида Қорақалпоғистон республикаси Қўнғирот туман суди унинг жазо муддатини яна беш йилу 26 кунга узайтирган.\nСуд ҳуқуқбонни қамоқхона тартибини мунтазам бузганликда айбдор деб топган.\nКузатувчиларга кўра, 37 ёшли Фармонов мактуби айрим ўзбекистонликлар орасида “борса келмас” номи билан машҳур Жаслиқ қамоқхонасида жазо муддатини ўтаётган маҳкумлар аҳволи ва шароити ҳақидаги тасаввурларга ойдинлик киритади.\n“Руҳий ва жисмоний қийноқлар”\nЎзбек сиёсий маҳкумлари\nБМТ бош котибига йўлланган хатида Аъзам Фармонов, ўз таъбирида, Жаслиқ манзил колонияси “маъмурияти томонидан қилинаётган жиноятлар”га мухтасар тўхталган.\n“2006 йилнинг 17 июль куни 71 -сонли манзил колонияси, яъни Жаслиқ қамоқхонасига олиб келишди. Бу ерда мени шафқатсиз руҳий ва жисмоний қийноқлар остида кутиб олишди. Бу шафқатсиз руҳий ва жисмоний қийноқлар муассаса бошлиғи ёрдамчилари ва уларни қўл остидаги ходимлар томонидан амалга оширилди. Мени 35 кун давомида карантин ҳолатида ушлаб тинимсиз руҳий ва жисмоний қийноқлар билан ушлашди. Карантиндан чиқгач, бир неча бор изоляторга (интизомий бўлинмага) ташлаб менга шафқатсиз жисмоний ва руҳий қийноқ ўтказишди,” – деб ёзади Аъзам Фармонов (Ҳуқуқ фаолининг мактубидан бу ерда ва мақола давомида таҳрирсиз, муаллиф услубини сақлаган ҳолда иқтибос олинди - муҳаррир).\nУ, шунингдек, Жаслиқда ўтказган саккиз ярим йил ичида “бир неча бор инсонпарварлик акти амнистиядан маҳрум” этилганини қайд этади. Аъзам Фармонов мактубида қайд этилишича, қамоқхонада “маҳкумларнинг умуман мурожаат ҳуқуқлари йўқ”.\n“Ариза шикоят ва бошқа барча ҳуқуқларини очиқчасига паймол қилишмоқда. Муассаса ички кун тартиби фақат маҳкумларга руҳий ва жисмоний қийноқлар қўллаш учун муассаса маъмурияти томонидан бир томонлама жорий этилган,” – деб ёзади Аъзам Фармонов.\nУнинг даъво қилишича, қамоқхона маъмурияти “хоҳлаган маҳкумни... қоида бузар сифатида айблаши мумкин”.\n“Муассаса ички кун тартибига биноан, хоҳлаган маҳкумни муассаса маъмурияти ходимлари қоида бузар сифатида айблаши ва уни изоляторга қамаб хоҳлаганча руҳий ва жисмоний қийноқлар ўтказиш ҳуқуқини беради. Бу режим шу даражада тузилганки, унинг бирон бир ҳолати демократик тузумга жавоб бермайди,” – дейди Аъзам Фармонов.\n40 даража совуқда сайр\nҲуқуқбоннинг даъво қилишича, жуда кўп маҳкумлар Ўзбекистон қонунларида белгиланган “ҳуқуқларидан маҳрум”.\nАъзам Фармонов шунингдек маҳкумлар кийим-кечаклари “ўта хароб аҳволда” эканини қайд этган.\n“Маҳкумлар қиш кунлари -42- 40 ли совуқда ҳам, мажбуран сайр қилишади. Маъмурият вакиллари пахтали шим ва иссиқ кийимлар кийиб маҳкумларга эса юпқа кийим бош бериб, қийноққа солишади,” – деб ёзади Аъзам Фармонов.\nБундан ташқари ҳуқуқбон ўз яқинлари билан учрашувда маҳкумлар дуч келаётган муаммоларга ҳам тўхталган.\n“Маҳкумларнинг оила аъзолари учрашувга келганда ҳам ҳафталаб 10 кунлар баъзан бир ой давомида навбат кутиб ўтиришади. Улар учун шароит чидаб бўлмас даражада - дейди Аъзам Фармонов. – Халқаро Қизил Хоч қўмитаси аъзолари ҳам маҳкумлар билан эркин гаплаша олмадилар. Чунки, муассаса маъмурияти томонидан қилинаётган жиноятлар бунга асло йўл бермайди. Посилка ёки йўқлов бериш тартиби ҳам руҳий босим остида яъни уйдан келган маҳсулотлар қасддан титиб айримлари умуман ўз эгасига берилмайди. Турли баҳоналар билан.”\n“Демократик тузумга қарши уруш“\nМахсус тартибдаги Жаслиқ қамоқхонасида, маҳаллий ҳуқуқбонларга кўра, 500дан зиёд маҳкумлар сақланади.\nАъзам Фармоновга кўра, қамоқхонада барча ишлар “пухта режа асосида амалга оширилади”.\n“Муассасада сиёсий маҳкумлар сони жуда кўп. Шу туфайли барча ишларни амалга ошириш пухта режа асосида амалга оширилади. Бу ердаги жиноятлар шу даражада кўпки санаб адоғига етиб бўлмайди,- дейди Аъзам Фармонов - Фирибгарлик, товламачилик, ўғрилик, одам ўлдириш, баданга қасддан шикаст етказиш ва бошқалар…”\nҲуқуқбоннинг ишонишича, Жаслиқ қамоқхонаси маъмурияти “Ўзбекистон қонунларини бузиш ва оёқости қилиш билан бирга Демократик тузумга қарши уруш эълон қилгандек иш тутмоқда”.\n“Бу ишлар замирида Ўзбекистон Президентини беҳурмат қилиш, Ўзбекистон ҳукуматини халқдан йироқ эканлигини кўрсатиш. Демократик тузумни нотўғри эканлигини кўрсатишга ҳаракат қилмоқда. Ҳар бир маҳкум ва уни ортида 100 лаб яқинлари бор. Улар бу ердаги адолатсизликдан қандай хулосага келиши мумкин? Юқоридаги ҳолатларни барчаси ким томонидан жорий этиляпти?” – дея савол беради Аъзам Фармонов.\nУ Жаслиқда ўтказган саккиз ярим йил давомида қамоқхонадаги қонунбузарликлар бўйича мурожаат қила олмаганини ёзади.\n“Чунки мурожаат ҳуқуқи йўқ. Мурожаат қилганда ҳам, ҳукумат, президент қўлига етиб бормайди,” – дейди Аъзам Фармонов.\nМактуби охирида ҳуқуқбон Ўзбекистон президенти у қайд этган ҳолатларга “бефарқ қарамайди” дея ишонч билдиради.\n“Ҳукумат ва президент шаънини оёқ ости қилишга уринганлар аёвсиз жазосини олади,” – деб ёзади Аъзам Фармонов.\nМактуби “ҳуқуқ ҳимоячиси сифатида” сўнгги мурожаати бўлиши мумкинлигини эслатган ҳуқуқбон БМТ бош котибидан уни ўз ҳимояси остига олишни сўраган.\nИнсон Ҳуқуқлари Жамиятининг собиқ раиси, фахрий ҳуқуқбон Толиб Ёқубов Ўзбекистонда жамият фаолларига нисбатан таъқиб ва тазйиқлар ҳамон давом этаётганини айтади.\nУнга кўра, расмий Тошкентнинг бу сиёсати ортида, “Коммунистча чидамсизлик ётибди”.\nТолиб Ёқубов билан суҳбат


"Умумий қозон" атрофидаги жанжал\n09 декабр 2021, Тошкент вақти: 00:28\nноябр 01, 2009\nҚозоғистон Тожикистон электр қувватини ноқонуний ўзлаштиришни тўхтатмаса ягона энерготизимдан чиқиши мумкин.\nҚозоғистон энергетика тизими масъуллари Тожикистонни Марказий Осиё “умумий электр қозонидан” 50-60 миллион киловат/соат электр қувватини ноқонуний ўзлаштирганликда айбламоқдалар.\n“Тожикистон жорий йилнинг шу кунигача Марказий Осиё ягона энерготизими ёки “электр умумий қозон”идан 50 - 60 миллион киловат\_соат электр қувватини ўз фойдасига ноқонуний ўзлаштирган”.\nҚозоғистон энерготизими расмийларининг бу даъвоси октябр ўрталарида Қирғизистон миллий энерготизими ширкати раиси биринчи ўринбосари Мурат Дусалиев тилидан ҳам янграган эди.\nОзодлик радиоси тожик хизматининг Бешкекдаги мухбири билан суҳбатлашган Қирғизистон миллий энерготизими ширкати раиси биринчи ўринбосари Мурат Дусалиев айни пайтда ҳам “Барқи тожик” ширкати умумий тармоқдан электр қувватини меъёридан ортиқча олаётганини маълум қилган.\nМурат Дусалиевнинг таъкидича, минтақа давлатлари ишлаб чиқарган электр қуввати ягона энерготизим деб аталувчи умумий қозонга “қуйилади” ва ҳар бир давлат ўзига тегишли электр энергиясини ягона энерготизимдан олади.\nҚирғиз расмийсининг билдиришича, бу тизимга аъзо давлатлардан ҳеч бири меъёридан ортиқ электр қувватини ўзлаштириш ҳуқуқига эга эмас.\nҚозоғистоннинг Бишкекдаги элчихонаси эса “Тожикистоннинг бу ҳатти-ҳаракатига нисбатан зарур чоралар кўрилмаса, Қозоғистон ҳам Марказий Осиё ягона энерготизимидан чиқиб кетишини билдирди”, дея хабар беради “Озодлик” радиоси тожик хизмати мухбири.\nТожикистондаги “Барқи тожик” очиқ ҳиссадорлик ширкат расмийлари “Қозоқлар даъвоси қанчалик асосли?” деган саволимизни очиқ қолдирди.\nТожикистон Транспорт ва коммуникация вазири Олим Бобоев эса Қозоғистон даъвоси ҳукуматга тегишли бўлмай, балки бу ширкатлараро можаро эканини ва у томонлар ўртасида имзоланган шартномалар асосида ҳал этилиши зарурлигини айтди.\n- Агар қозоқларнинг “Барқи тожик” ширкати шу миқдор электрдан ноқоннуний фойдаланганига доир даъвоси тасдиқланса, у ҳолда мазкур ширкат ортиқча электр учун ҳақ тўлайди. Шу билан муаммо ҳал бўлади. Бунинг ҳеч бир шов-шувга сабаб бўладиган жойи йўқ,- дейди Олим Бобоев.\nАснода тожикистонлик мустақил таҳлилчилар Тожикистоннинг куз ва қиш мавсимида электрга эҳтиёжи ортишини назарга олган ҳолда “Барқи тожик”ширкатига нисбатан даъволарда асос бор бўлиши мумкинлигини эътибордан соқит қилмайдилар.\nМустақил таҳлилчи Абдуғани Мамадазимов Тожикистон энерготизими фаолиятида шаффофликнинг йўқлиги йилдан йилга “Барқи тожик” ширкати масъуллари ишидаги ғирромликлар”ни ошкор этаётир дея мулоҳаза юритади.\n- Тожикистон Марказий Осиё ягона энерготизимидаги электрдан фойдаланишда жуда эҳтиёткор бўлиши лозим. Бусиз ҳам Тожикистон Россиядан олган электр энергияси учун қарзини тўлай олмаётир. Агар Қозоғистон ва Қирғизистон энергетиклари даъвоси ҳақиқат бўлса, буни ўзаро келишган ҳолда ҳал қилиб олиш лозим.\nМасалан, баҳор ва ёзда Тожикистонда электрга эҳтиёж камайганда меъёридан ортиқча фойдаланилган электр ўрнига электрини қайтариш билан бу бахсларга нуқта қўйиш мумкин.\nАкс ҳолда “Барқи тожик”нинг бу ҳатти - ҳаракати Марказий Осиё ягона энерготизимидан чиқиб кетиш даъвосини қилган Ўзбекистон учун дастак вазифасини ўташи ва бошқа қўшниларимизнинг ҳам бизга нисбатан ишончи йўқолиши мумкин, - дейди Абдуғани Мамадазимов.


Туман ҳокими “TASHKENT GRAND PRIX – 2019” ғолиби Шарофиддин Болтабоев хонадонига ташриф буюрди - AmuNews.uz - энг сўнгги янгиликлар\nДзю-до кураши бўйича Ўзбекистон терма жамоаси аъзоси Шарофиддин Болтабоев Қорақалпоғистон, Ўзбекистон чемпионатлари ҳамда халқаро турнирларда муваффақиятли иштирок этиб келмоқда. Амударё туманидаги Болалар-ўсмирлар спорт мактабида маҳоратини оширган, моҳир мураббийлардан кураш сирларини ўрганган ва катта спортга қадам қўйган ёш спортчи мамлакатимиз спорт шарафини янада юқори кўтармоқда.\nЯқинда юртдошимиз Шарофиддин Болтабоев Тошкент шаҳрида бўлиб ўтган “TASHKENT GRAND PRIX – 2019” халқаро мусобақасида 81 килограмм вазн тоифаси бўйича иштирок этди. Моҳир дзю-дочи илк – саралаш босқичида рақибини атиги 2 сонияда “ипон” билан мағлуб этди ва дзю-до бўйича халқаро гран-при рекордини янгилади. Мусобақа финалида ўзбекистонлик икки вакил – Камолиддин Pасулов ва Шарофиддин Болтабоевлар ўзаро беллашдилар. Шарофиддиннинг қўли баланд келиб, ғалабага эришди ва олтин медални қўлга киритди. Унга Токио олимпиадасида иштирок этиш учун йўлланма ҳам берилди.\nЭнг тезкор ғалабага эришган дзюдочи сифатида жаҳон дзюдоси тарихига кирган ва катта ютуқлар соҳиби бўлган полвон туманимизда муносиб кутиб олинди. Спортчи хонадонига туман ҳокими Султонбой Йўлдашев, ҳоким ўринбосарлари Алишер Йўлдошев, Жасур Норимов, Болалар-ўсмирлар спорт мактаби директори Чаршам Тожимуродов ва бошқалар ташриф буюришди. Шарофиддин Болтабоев ва унинг ота-онаси билан учрашиб, эришилган ғалабалар билан табриклашди, спортдаги ютуқлари билан мамлакатимизни дунёга танитаётган ёш спортчига қимматбаҳо совғалар тақдим этишди.\nЭътибор ва рағбатдан Шарофиддин Болтабоев, унинг оила аъзолари ниҳоятда мамнун бўлдилар.\nАмударёлик Шарофиддин Болтабоев «TASHKENT GRAND PRIX – 2019» олтин медали соҳиби бўлди\nПPАГА ШАҲPИДАН ХУШХАБАP


Хитой АҚШни Гуантанамо қамоқхонасини зудлик билан ёпишга чақирди\nГуантанамо қамоқхонаси 2002 йилда ташкил этилган. Унга Афғонистондаги ва бошқа антитеррор операцияларда асирга олинганлар ташланган.\nХитой АҚШни Гуантанамо қамоқхонасини зудлик билан ёпиш ва маҳбусларни қийноққа солган барча шахсларни жавобгарликка тортишга чақиради. Бу ҳақда Хитой ташқи ишлар вазирлиги вакили Ван Вэнбин маълум қилди.\n"Гуантанамо қамоқхонаси – инсон ҳуқуқлари тарихидаги қора саҳифа", - деди дипломат.\nУнинг сўзларига кўра, Гуантанамо қамоқхонасига дастлабки маҳбуслар келтирилганидан буён ўтган 20 йил давомида маҳбусларнинг қийноққа солиниши тўғрисидаги мақолалар газеталар саҳифаларида кўп марта чоп этилган.\n"Аслида, Америка томонидан ташкил этилган махфий қамоқхоналар бутун дунёда бор, Гуантанамо – айсбергнинг учи холос", - деди Ван Вэнбин.\nУ АҚШ Гуантанамо ва бутун дунёдаги махфий қамоқхоналарни ёпиши, жабрланганлардан узр сўраб, компенсация тўлаши, қийноқ қўллашга буйруқ берган ва бу буйруқни ижро этганларни жавобгарликка тортишга чақирди.\n2009 йилда кичик Жорж Буш ўрнини эгаллаган президент Барак Обама қамоқхонани 12 ой ичида ёпиш тўғрисидаги буйруқни имзолаганди. Аммо Гуантанамо қамоқхонаси ҳозиргача фаолият юритмоқда.


Хитойда аниқланган номаълум вирус дунё аҳлини ваҳимага солмоқда (Видео) - Darakchi\nДУНЁ 22.01.2020, 15:18\nХитойдан чиққан номаълум вирусдан касалланганлар сони 400 кишидан ортди. 9 киши ҳалок бўлди.\nБу вирусга қарши дори ўйлаб топилмади, вирус одамдан одамга ўтади. Бокс бўйича Олимпиадага саралаш турнири бекор қилинди. Ўзбекистон терма жамоаси Хитойдан ортга қайтади. Хавфсизлик чоралари кучайтирилмоқда.Видеода касал топилган янги турар-жой комплексида дезинфекция ишлари акс этган. Бутун дунёни ваҳима босмоқда.


ЎзА - Президентимиз Қарши шаҳридаги “Ватанпарварлар” боғи қурилиши билан танишди\n14.12.2018 17:02:37 Чоп этиш версияси\nПрезидентимиз Қарши шаҳридаги “Ватанпарварлар” боғи қурилиши билан танишди\nЎзбекистон Республикаси Президенти, Қуролли Кучлар Олий Бош Қўмондони Шавкат Мирзиёев Қашқадарё вилоятига ташрифининг иккинчи куни Қарши шаҳрида бунёд этилаётган «Ватанпарварлар” боғига борди.\nДавлатимиз раҳбари жорий йилнинг январь ойида Қашқадарё вилоятига ташрифи чоғида Қарши шаҳридаги Ислом Каримов кўчасида жойлашган “Болалар” боғи номини “Ватанпарварлар” деб ўзгартириш, бу ерда ана шу шарафли номга уйғун руҳда реконструкция ишларини амалга ошириш юзасидан топшириқ берган эди.\nЮртимизда садоқатли, жамиятга дахлдорлик ҳисси, ҳарбий-ватанпарварлик туйғуси юксак ёш авлод вояга етмоқда. Бу жараёнда миллий армиямиз тизимида амалга оширилаётган кўтаринки руҳдаги ислоҳотлар муҳим омил бўлмоқда, ёшларнинг ҳарбий соҳага қизиқиши ва интилиши кучаймоқда.\nБоғни барпо этишдан кўзланган мақад ёшларда тарихимиз ва маданиятимиздан ғурурланиш туйғусини кучайтириш, Ватан равнақи йўлида фидокорона курашган миллий қаҳрамонларимиз номини абадийлаштириш, миллий армиямиз қудрати ва салоҳиятига бўлган ишончни кучайтиришдан иборат.\nҚарийб 7 гектар ҳудуддаги “Ватанпарварлар” боғи ўтган қисқа фурсат ичида ана шу ислоҳотларга ҳамоҳанг тарзда янги қиёфа касб этмоқда. Бу ерда 2018-2019 йилларда 29,3 миллиард сўмлик реконструкция ишларини амалга ошириш мўлжалланган. Айни пайтда 15,4 миллиард сўмлик ишлар бажарилган.\nБоғдаги сунъий кўл, кириш дарвозаси, амфитеатр, ҳарбий хандақ, қояда тошга чиқиш, ўқ отиш жойи ва лукодром қурилиши якунланган. Музей қурилиши тугалланиш арафасида, парашютдан сакраш минораси қурилиши, кўкаламзорлаштириш ишлари жадал давом этмоқда.\nБу ерда Ўзбекистон манфаатларини нафақат ҳарбий, балки барча соҳаларда химоя қилишга тайёр туриш ҳамда Қуролли Кучларимизнинг қудратини ҳаётий мисоллар ва таъсирчан кўргазмали воситалар орқали ёшлар онгига сингдириб боришга алоҳида эътибор қаратилган.\nМудофаа вазирлиги томонидан тақдим этилган, турли йилларда хизмат қилган 24 та ҳарбий техника макети боғ ҳудудига ўрнатилган. Махсус тайёрланган ҳарбий ҳандақда Иккинчи жаҳон урушида мардонавор жанг қилган ватандошларимиз ҳақида маълумотлар берилади.\nБундан ташқари, боғда Ўзбекистон миллий харитаси вилоятлар кесимида макет тарзида жойлаштирилган. Унда ҳар бир вилоятнинг буюк сиймолари, қадимий обидалари, сервиқор тоғлари, ҳудудидан оқиб ўтувчи дарёлари, бепоён кенгликларигача акс эттирилган. Мухтасар айтганда, бу ерга ташриф буюрувчилар Ўзекистонимиз ҳудудлари ҳақида тўлиқ маълумотга эга бўлади.\nБоғ атрофида қурилган 4 та замонавий кўп қаватли турар жой, халқаро талабларга жавоб берадиган замонавий ёпиқ сузиш ҳавзаси ҳудуд гўзаллигини янада оширади.\nДавлатимиз раҳбари “Ватанпарварлар” боғида амалга оширилаётган қурилиш-ободонлаштириш ишлари билан танишар экан, уни янада замонавийлаштириш, мавжуд имкониятлардан, инновацион ғоялардан унумли фойдаланиш юзасидан мутасаддиларга топшириқлар берди.\nШундай бўлсинки, бу маскан ёшларимизни ватанпарварлик руҳида тарбиялаш, мактаб ўқувчиларининг ҳарбий касбга бўлган қизиқиши ортишига хизмат қилиши керак, деди Президентимиз.